Irekia Eusko Jaurlaritza - Gobierno Vasco :: EAEko ekonomiaren hiruhilabetekaria, 2019ko 3. hiruhilekoa\nEAEko ekonomiaren hiruhilabetekaria, 2019ko 3.…\n\nEAEko ekonomiaren hiruhilabetekaria, 2019ko 3. hiruhilekoa Iturria: Irekia\n\n\n\nEUSKO JAURLARITZAK EUSKAL EKONOMIAREN DESAZELERAZIOAREN AMAIERA ETA EGONKORTZEAREN HASIERA EGIAZTATU DITU\n2019ko hazkunde ekonomikoa %2,2koa izango da, eta 2020koa %1,9koa (irailean aurreikusitakoa baino hamarren bat txikiagoa).\n%1,6ko enpleguaren aurrerapena 2019an (15.500 lanpostu) eta %1,2koa 2020an (11.500 lanpostu)\n%9,7ko langabezia tasa 2019an eta %9,6koa 2020an (biak bi dezima baino gutxiago)\nOgasun eta Ekonomia Sailak 2019ko hirugarren hiruhilekoari dagokion Euskal Ekonomiari buruzko Txostena argitaratu du gaur, eta bertan, Euskadiko desazelerazioaren amaiera eta egonkortzearen hasiera egiaztatzen dira. 2019ko hazkundeak %2,2an jarraitzen du, eta 2020rako %1,9ko hazkundea aurreratzen da, irailean aurreikusitakoa baino hamarren bat txikiagoa. Azkenik, 2019an enpleguak %1,6 aurrera egitea espero da, eta 2020an %1,2, Ekonomia eta Plangintza Zuzendaritzaren aurretiazko txostenean aurreikusten zen bezala; hau da, 2019an 15.500 lanpostu inguru eta 2020an 11.500 bat lanpostu sortzea. Langabezia-tasari dagokionez, aurreikuspenak hobetu egin dira, eta aurreikuspen horien arabera, %9,7an egongo da 2019an, eta %9,6ra jaitsiko da 2020an, biak bi dezima baino gutxiago.\n2019ko hirugarren hiruhilekoan, EAEko ekonomia %2,1 igo zen, urteko lehen erdian baino hamarren bat gutxiago baino ez. Emaitza horrek egonkortasun erlatiboaren irudia ematen du BPGaren bilakaeran, ia ez baitu eraginik urte osorako aurreikusten den eta %2,2an jarraitzen duen zifran. Beste behin, hiruhileko horretan, EAEko hazkundearen erritmoa Europako batez bestekoa baino askoz handiagoa dela azpimarratu behar da, bai eurogunearekin (%1,2) bai Europar Batasunarekin (%1,4) alderatuta.\nHazkundeak eskariaren arabera izan duen banaketak inguruko herrialdeekiko hazkunde-diferentzia horrek ez dakarrela kanpoko saldoaren ondoriozko dinamismo-galerarik adierazten du, esportazioen eta inportazioen balantzea nahiko neutroa baita. Nazioarteko merkataritza geldiarazten duten mehatxuak, Brexit-a eta Txinaren eta AEBen arteko merkataritza gerra, batez ere, konponbiderako bidean daudela dirudi, baina hirugarren hiruhilekoan erabat indarrean zeuden, eta eragina izan zuten euskal enpresen merkataritza arloko trukeetan.\nEuskadiko kanpo-merkataritzak bizi duen geldialdiaren salbuespen nagusia Erresuma Batua da. Merkatu horretan, euskal produktuen salmentek %38,0 egin zuten gora hirugarren hiruhilekoan. Hazkunde handi horrek, ia oso-osorik, 222 milioi euroko balioa duten trenbiderako ibilgailuen salmentari erantzuten dio, Euskadik herrialde horretara egin duen esportazio osoaren herena baino gehiago hartzen baitu.\nZiurgabetasun orokor horrek ez zion eragin, oro har, barne-eskaerari, %2,0 igo baitzen. Hala eta guztiz ere, kapital-eraketa gordinak bultzada galdu duela hautematen da, ekipo-ondasunetan egindako inbertsioan, batez ere, %0,8 baino ez baita igo. Gainerako inbertsioaren portaera hobea izan da, eraikuntzan egindakoa barne, aurreko emaitza hamarren batzuetan hobetu baitzen,%2,9 igo arte.\nAlderantziz, azken kontsumoak moteldu egin zuen aurretik erakutsitako desazelerazio leuna, eta hazkunde-erritmoa hamarren bat hobetzea lortu zuen (%2,0). Multzo horrek dituen bi osagaietatik, administrazio publikoen kontsumoa izan zen hobekuntza leunaren arduraduna, %2,4ko igoera erregistratu baitzuen, aurreko bi hiruhilekoetan baino lau hamarren gehiago. Bestalde, familien kontsumoaren urte arteko erritmoak moteltzen jarraitu zuen, eta %1,8 egin zuen gora, bigarren hiruhilekoan baino hamarren bat gutxiago. Enpleguaren intentsitatea galtzea izan da bilakaera horren arrazoi nagusia.\n2020an industriaren susperraldi txiki bat espero da, aurtengo emaitza lau hamarren hobetuz, %1,1era iritsi arte; eraikuntzak eta zerbitzuek, berriz, intentsitatea galduko dute epealdiek igaro ahala.\nEskaintzaren ikuspegitik, hirugarren hiruhilekoaren ezaugarria sektore nagusiek lortutako erritmoei eutsi egin zaiela da, lehen sektorean izan ezik, haren balio erantsia nabarmen okertu baitzen (-%1,8). Hala, industriak %0,7ko igoera izan zuen, 2019ko lehen bi hiruhilekoetan lortutako aurrerapenen nahiko antzekoa, manufakturen alorra (%0,3) geldialdira hurbiltzen ari den arren. Bestalde, eraikuntzak %2,9 garrantzitsua egin zuen gora, aurreko datuaren antzekoa, baina 2018an lortutako emaitza bikainetatik (%4,1) urrunduz.\nAzkenik, zerbitzuen balio erantsia %2,7 igo zen, aurreko hiruhilekoetako datuen antzera. Sektore hori osatzen duten hiru jarduera-blokeetako batek ere ez zen aldaketa nabarmenik izan aurreko hiruhilekoarekin alderatuta, eta ez dago alde handirik bakoitzak erakutsitako zifratan: Administrazio publikoarekin erlazionatutako jardueren %2,4aren eta gainerako zerbitzuen %2,8aren artean mugitzen dira.\nEnpleguak jarraipena eman zion 2018ko erdialdetik bizi den dezelerazio bide leunari, eta urte arteko hazkundea %1,6koa izan zen. Tasa horren ondorioz, 15.200 lanpostu inguru sortu dira, azken urtean sortutako lanaldi osoko lanpostu garbien baliokideak, hain zuzen ere. Kopuru horretatik, 12.600 lanpostu zerbitzu arloko jardueretan sortu ziren, eta, lehen aldiz, sektore hori 700.000 lanpostutik gorako mailara heldu da. Eraikuntzak izandako gorakada ere esanguratsua da (%2,3). Azkenik, industriako enplegua %0,5 hazi zen, eta 1.000 lanpostu berri baino zertxobait gehiago eman zizkion ekonomiari.\nVitoria-Gasteizen, 2019ko abenduaren 23an\nintervencion_azpiazu_inform... behera kargatu (2 MB)\neaeko_ekonomiaren_hiruhilab... 30 MB\nNP_Eus_Informe_Trimestral_I... 30 KB (application/vnd.openxmlformats-officedocument.wordprocessingml.document)\nTxostena_27_euskaraz.pdf 400 KB (application/pdf)\nEusko Jaurlaritzaren iritzian, BPGd-aren bilakaerak 2020aren amaieran hasitako joera positiboa berresten du


Lapur hutsen gisa : Oarsoaldeko Hitza\nPoliziak, Teo gozotegian lapurtzen.\n1978ko uztailaren 13a. Greba orokorrean murgilduta dago Errenteria-Orereta bi egun lehenagotik. Iruñeko San Fermin Jaietan, German Rodriguez gaztea hil du poliziak bost egun lehenago, eta asanblada deialdiak berehala heldu dira Errenteria-Oreretara. Uztailaren 11n hasita, greba orokorra egitea erabaki du asanbladak. Lantegiak itxita, dendak itxita eta jendea kalean. Greba egunaren lehen egunean, jendea manifestazioan zela heldu da berri lazgarria, Beraun auzotik Erdialdera jaisten ari direla: Espainiako Poliziak Astigarragako Joseba Barandiaran gaztea hil du tiroz Donostiako Aldapeta kalean izandako istiluetan. Hiru egunetan bi gazte hil ditu poliziak Euskal Herrian. Amorruaren amorruz, autopista barrikadez bete dute manifestariek Beraun parean.\nAuzo horretako bi bizilagun balaz zauritu ditu poliziak, eta beste asko eta asko kolpatu; greba orokorrarekin jarraitzea erabaki du asanbladak. Testuinguru horretan, jendea kalean manifestazioan zegoela heldu dira antidisturbioen hogei furgoneta edo autobus, Kaputxinoetako tuneletik barrena, herrira. Basati aritu dira. Miranda de Ebrotik (Burgos) heldutako Espainiako Poliziaren erreserba konpainiakoak dira. Erakusleihoak txikitu, sotoetan sartu eta pixa eta kaka egin, Aralar kaleko 1. atariko igogailu barruan ke potoak bota… herria arpilatu dute.\nGaraiko egunkarien azaletara eta telebistako informatiboetara eraman dute Errenteria-Orereta, bolo-bolo dabilen irudiagatik: Espainiako Polizia Zumardian zen Teo gozotegiko erakusleihoa txikitu, pastelak lapurtu eta jaten azaltzen da.\n42 urte pasa dira irudi horretatik, baina oraindik ere, errenteriar askoren memorian dago. Joxe Iriarte Bikilak artikulua idatzi zuen egun haietako zehaztasun guztiak bilduta Oarso aldizkariaren 53. zenbakian, gertaera izan eta 40 urtera. Basati, “oralde amorratu” gisa oroitu ditu Espainiako Poliziak bere idatzian, “komertzioen erakusleihoei, ezkaratzeei, atariei, autoen kristalei, leihoen atzean mugitzen ziren gortinei astinaldi ederra eman zieten”. Pastelak lapurtzen ari ziren argazkia egin zen ezagun, baina erloju eta irratiak ere lapurtu zituzten herriko komertzioetatik. Ikusitako ikurrina guztiak txikitu omen zituzten, baita udaletxekoa ere.\nTxikitzaile eta lapur, herria arpilatzeari ekin baitzioten gero.


Soraluze gerrako frontearen erdian - Soraluze - Plaentxia.eus\nSoraluze gerrako frontearen erdian\nUbane Madera 2019-09-23 07:31\nFrontearen osaketa. Mapa: 'Isiltasuna hausten'.\nIrailaren bukaeran, beraz, altxatutako militarrek ia Gipuzkoa osoa zuten kontrolpean. Bergara ere 21ean okupatu zutenez, erreketeak Soraluzen gelditu ziren, dagoeneko hartutako tokiak finkatu asmoz.\nSan Prudentzion, Saleta taldea zegoen; Angiozarren, Tejero; Soraluzen, Pérez Salas; eta Kalamua eta Arraten, Díez de Rivera.\nFrontea hemen ezarri zen, Elgetan eta Eibarren, eta Soraluze, okupatuta, bandoen arteko su-lerroaren erdi-erdian egon zen zazpi hilabetetan, 1936ko irailaren bukaeratik 1937ko apirilaren bukaerara arte.\nBehaketa eta borrokorako leku estrategikoak hartu zituzten herri inguruko mendietan: ekialdeko lerroan “nazionalak”, mendebaldekoan “gorrixak”.\nNazionalen kainoia Karakaten\nNazionalei dagokienez, lau puntu nabarmendu ziren. Tercio de Montejurrakoek Munetako Haitzetan jarri zuten talde bat, 2. Konpainia izenekoa, Eibar aldera, Maltzaga gainean. Bertan, txabola txiki bat eraiki zuten, gero errepublikarren jaurtigai batek suntsitu zuena.\nAurrerago, Scheinneder kainoi bat kokatu zuten Karakaten, lau km-ko irismena zuena, eta handik jaurtitzen zituzten tiroak Eibar aldera. Tiro horietako batzuek hildakoak eta zauritu ugari eragin zituzten Eibarren. Karakatetik, Arrate, Kalamua eta Akondian zeuden beste talde nazionalekin irratiz komunikatzen ziren eta Maltzagako errepublikarren kokalekuak erasotzen zituzten.\nHonako beste tokietan ere ezarri ziren: 1. konpainia San Matzialen, 3.a Osintxun eta 4.a Soraluzen bertan. Guztira, 600 gizon inguru. Halaber, Bergararako errepidearen norantzan, 6 kainoi ezarri zituzten, bata, Soraluzeko irteeran, Olabarrena parean.\nMendiaren alde banatan\nErrepublikarrak, berriz, Maltzagatik Arrasateraino Deba ibaiaren ezker aldeko mendietan finkatu ziren. Soraluzen, Ilordo, Azurza eta Krabelinaitzen egon ziren.\nOraindik ere, erraz antzeman daitezke leku horietan zulatutako trintxerak; leku horietatik erasotzen zituzten nazionalen kokalekuak, eta baita Soraluze eta Osintxu arteko errepidea ere.\nOsintxu aldean, nazionalak Galarraga auzoan zeuden, Sasibeltza mendian, eta frontea Basalgon. Beste batzuren artean Loiola batailoiaren konpainia bat bertan izan zen hasieran, Marcos Azkarate kapitain zela. Ekipamendua ez zen ona, eta janaria ere eskasa.


Monsanto, bigarren erasoaldia prestatzen | Mundua ez da biribila\nIngurumena » Monsanto, bigarren erasoaldia prestatzen\tMai25\nMonsanto, bigarren erasoaldia prestatzen\nRoundup Ready soja.\nTransgenikoei buruzko eztabaida segitzen baduzue, azaletik besterik ez bada ere, jakingo duzue Monsanto konpainia erraldoiak merkaturatzen duen produktuetako bat Roundup Ready izeneko soja haziak direla. Soja hori genetikoki eraldatuta dago Roundup herbizida jasateko, hau da, glifosatoa jasateko. Roundup herbizida –giza osasunerako kaltegarria, aski frogatua denez– Monsantok berak saltzen die bere soja landatzen duten laborariei.\n2000. urtean iraungi zen Monsantok zeukan glifosatoaren patentea, eta urte hartan bertan atzeman zuten, AEBtan, herbizida horrekiko lehen belar erresistentea, Conyza canadensis espeziearen aldaera bat. Geroztik, Roundup-arekiko erresistenteak diren 130 belar txar baino gehiago agertu da, batez ere AEBetan baina baita munduko beste leku batzuetan ere. Pennsylvaniako Unibertsitatean Landare Ekologia irakasten duen Dave Mortensenek dio “jende gehienak ez daukala horren berri, industriak kontrolatu egiten baitu informazioa nola zabaltzen den”. Gogoratu behar da Monsantok transgenikoen alde, eta zehatzago Roundup Ready hazien alde, erabilitako argudioetako bat dela herbizida gutxiago erabili beharko zela haiei esker. Errealitatea kontrakoa da: barietate erresistenteak agertzeak nekazariak behartzen ditu herbizida gehiago edota erasokorragoak erabiltzera.\nErresistentzia garatu duten belar “txar”-en txapelduna amarantoa da (Amaranthus quitensis), Hego Amerikan sortutako landarea. 2004an, Atlantako (AEB) nekazari bat ohartu egin zen Roundup-a ez zela amaranto kimu batzuk akabatzeko gauza. Ordutik hona bide luzea egin du belarrak: AEBetan 5.000 mila hektarea soja transgeniko abandonatu behar izan dituzte, eta beste 50.000 hektareatan gauza bera gerta liteke luze gabe. Konponbide bakarra belarrok eskuz eta banan-banan erauztea da, era tradizionalean alegia, baina hori ezinezkotzat jo daiteke laborantza mekanizatuan, lur sailak handiegiak dira eta. Esan gabe doa erresistentziak agertzearen arrazoia dela erresistentzia hori ematen duen genea landare batetik bestera igaro dela.\nMonsantoren propagandaren arabera, ezinezkoa da berak sortutako landareen transgeneak beste landare batera igarotzea. Behin hori gezurtatuta, enpresak nekazariei botatzen die “super-sastrakak” agertzearen errua, gauzak behar bezala ez egiteagatik. Orain, genetikoki eraldatutako laboreen bigarren belaunaldia sortu nahi dute, herbizida bi edo gehiago jasateko gauza izango dena. Herbizida horietako bat 2,4-D izan daiteke, hau da, Vietnamgo gerran erabili izan zen agente laranjaren osagaietako bat. Beste bat dikanba da, 2-4-Drekin kimikoki erlazionatuta dagoena. Monsantoren asmoa da dikanba jasatea ahalbidetzen duen genea gehitzea dagoeneko glifosatoa jasaten dute landareei; AEBetan hori egiteko baimenak lortzeko prozesua abiatu zuen konpainiak 2010ean, eta aurrekariei begiratuta lasai esan daiteke administrazioak ez diola inongo trabarik jarriko.\nUne egokia aukeratu du Monsantok. Batetik, Roundup-a eraginkorra ez dela ikusten ari da; bestetik, Roundup-arekiko tolerantziaren diseinu genetikoaren patentea 2014an iraungiko da. Saint Louiseko konpainia sastrakaren aurkako bigarren erasoaldia prestatzen ari da. Hortik zer belar txar super-erresistente sortuko den ez dut pentsatu nahi.\n(Testu honetako pasarte batzuk zuzenean hartuta daude ETC taldearen Nork kontrolatuko du ekonomia berdea? (PDFa gaztelaniaz) txostenetik. Hilabete barru Rio de Janeiron egingo den Rio+20 goi-bileraz eta bertan finkatuko den “ekonomia berde” kontzeptuaz egindako erreportaje bat egiteko erabili dut txosten hori. Erreportajea, datorren asteko ARGIAn).\nXabier Olarra | 2012 maiatza 25 at 14:10\tBagenekien Monsanto oso santua ez zela, eta aberia dexenteak egiten zebilela. Baina Eusko Jaurlaritzak eta Nafarroako Gobernuak ez al dute haiek adinako errua, hemen eman dieten sarbidea zenbaterainokoa den ikusita? Ez al zen izan Eusko Jaurlaritza –ez hau, baizik eta “gureagoa” zen honen aurrekoa, juxtu PatxiLo Ajuria-enearatu baino lehentxeago bide hori zabaldu zuena?\nEz nago erabat ziur, baina horren errezeloa dut…\nAEBetako merkatura iristear da glifosatoari erreleboa hartu nahi dion herbizida | Mundua ez da biribila - […] akabatu nahi dituen belar “txar” horiek sekulako erresistentzia garatzea eragiten duela ere ezagun da. Horri buruzko datuak zabaldu dituen …\tIruzkina idatzi Utzi erantzuna


XXII. Sakanako bizikleta eguna 2015 - Sakanako Mankomunitatea\nXXII. Sakanako bizikleta eguna 2015\nHemen da 22. urtez Sakanako bizikleta eguna, irailaren 27an izanen da. Aurtengoan goizeko 9:00etan Ziordian hasi eta Irurtzunen bukatuko da, urtero bezala, atsedenaldia Lakuntzan eginen da. Guztira 41,3 kilometro eginen dira eta 10 urtetik gorako pertsonentzat pentsatua dago.\nPartaideak biltzeko autobusa eta bizikletak eramateko kamioiak herrietako autobus geltokietatik pasako dira. 8:00etan aterako dira autobusak, Irurtzun, Arbizu eta Bakaikutik eta herriz herri pasako dira Ziordia aldera. Altsasukoa 8:15etan aterako da eta Olatzagutian ere geldituko da.\nMendiko bizikleta, kaskoa eta gosaria eraman behar dira eta izen eman beharra dago irailaren 21a baino lehen Sakanako Mankomunitateko Kirol Zerbitzuan kirolak@sakana-mank.com, 948464866 telefonoan edo webgunean.\nErantzunak desaktibatuta daude XXII. Sakanako bizikleta eguna 2015 sarreran\n← Desfibriladore semiautomatikoaren ikastaroa\nIgeriketa eta soinketa ikastaroa →


'Cuentos de CaLiPSo' liburua aurkeztuko dute bihar - Soraluze - Plaentxia.eus\n'Cuentos de CaLiPSo' liburua aurkeztuko dute bihar\nUbane Madera 2019-11-13 09:41\nMaria Luisa Blasco, Tere Sousa eta Elena Perez, 'Cuentos de CaLiPSo liburuko hiru idazle.\nSoraluzen pentsatu, egin eta landutako Cuentos de Calipso liburua aurkeztuko dute bihar, eguena, Herriko Antzokian, 19:00etan. 12 autorek idatzitako 37 kontakizun laburrez osatutako liburua da eta bihar bertan salgai ipiniko dute. Berez, 12 euroko prezioa du, baina Udalaren laguntasunari esker, bihar 6 euroan eskuratu ahalko da.\n“Harro eta pozik gaude. Lan handia izan da, konpromiso handia eskatzen zuelako. Angelek (Angel Mario Fernandez) izugarrizko lana egin du aditu literario modura, eta baita Elena Perezek ere, koordinatzaile modura”, dio Tere Sousa idazleak.\nLan horren emaitza da bihar aurkeztuko duten Cuentos de Calipso liburua. 500 ale merkaturatuko dituzte lehen edizioan eta eskatu ahala plazaratuko dituzte gehiago.\nSoraluzeko lana ikustarazi nahian\nSoraluzen pentsatu, egin eta landutako liburua da Cuentos de Calipso, izen bera duen literatura klubeko idazleek bultzatuta: CaLiPSo (Cafe Literario Placencia Soraluze). “2016tik, elkartzen ginenean kide bakoitzak bere kontakizuna irakurtzen zien gainerakoei. Urteotan asko idatzi ditugu. Eta Soraluzekoak ez diren beste autore batzuk ere erakarri ditugu. Bada, guztiek idatzitako kontakizunen aukeraketarekin osatu dugu liburua. Helburua Soraluzen egindako literatura lan eskerga horri ikusgarritasuna ematea da”, azaldu du Elena Perezek.\nEstilo eta jatorri anitzekoak\nAniztasuna da, hain justu, liburuaren ezaugarrietako bat: kontakizunak estilo askotarikoak direlako. Eta askotarikoa da ere autoreen jatorria: Soraluze, Arrasate, Granada, Valladolid, Argentina, Mexiko eta Kanariar Uharteak.\nEtxekoei begiratuta, Cuentos de Calipson argitaratuko dituzte Tere Sousaren, Elena Perezen, Maria Luisa Blascoren eta Angel Mario Fernandezen kontakizunetako batzuk.


Adartza - Wikipedia, entziklopedia askea.\nAdartza Nafarroa Beherean dagoen mendi bat da, Pirinioetako Adartza mendilerroan, mendilerro honi izena ematen diolarik. Izena ematen dion mendilerro honetako mendirik garaiena da, 1250 metroko garaierarekin.\n43° 06′ 47″ N, 1° 20′ 11″ W / 43.11305556°N,1.33638889°W / 43.11305556; -1.33638889Koordenatuak: 43° 06′ 47″ N, 1° 20′ 11″ W / 43.11305556°N,1.33638889°W / 43.11305556; -1.33638889\nPirinio Atlantikoak eta Nafarroa Beherea\nBankatik, Ehunzaroi lepora heltzen den bide estu-estu bat abiatzen da. Behin Ehunzaroira iritsi ondoren, tontorrera ezkerretik iristen da Usubieta muinoa eta Usubietako lepoa igaroz. Hemendik, Mendimotza igo edo inguratu daiteke ezkerretik, Urkularte lepora iristeko, nondik tontorrera zailtasun handirik gabe iristen den. Mendimotzara iritsiz gero, ez da mugako hesia jarraitu behar, baizik eta iparmendebalderantz hartu eta aipaturiko Urkulartera jeitsi. Ehunzaroi lepora, zailtasun handirik gabe igo daiteke Luzaidetik, Azoleta auzotik.\nBankatik Ehunzaroirako bidean, Antxarte lepo txikira iristen da, Adartzaren mendebaldeko gailurraren ondoan. Ertz hau Mitxondo deitzen da, eta goitiera handiko maldekin igotzen da tontorrera.\nBaigorritik, bide batek G.R. 10a jarraitzen du Ahartza leporaino, Oilarandoi mendiaren hegoaldean. Hemendik, Munhogain inguratzen da ezkerretik, Leizartze lepora iritsiz, non Adartzaren iparraldeko ertza hasten den, Urdiako Harriaren tontorretik, Urdiako lepotik eta Arriolako Harria menditik igarotzen dena, azkenik Adartzaren tontorrera iristeko.


Hezitzaileen trebakuntza eta ziurtagiriak | Activa\nActiva > Servicios > ACTIVA hizkuntzak > Hezitzaileen trebakuntza eta ziurtagiriak\nHizkuntzen didaktikak Teknologia Berrien eboluzioaren eta psikolinguistikaren zein aplikatutako linguistikaren aurrera egitearen ondorioz izan dituen aldaketa garrantzitsua dela eta, irakasleek etengabe hobetu behar dute.\nAtal elebidunen inplementazioarekin eta garapenarekin sortzen diren beharrei erantzuna emateko, izaera linguistiko eta metodologikoko ikastaroak eskaintzen ditugu.\nIkastaroen helburua irakasleen komunikazio-gaitasunak garatzea, hobetzea eta perfekzionatzea da. Hizkuntzen irakasleei zein beste arlo batzuen irakasleei daude zuzenduta eta Titulu Ofizialen azterketetarako prestatzeko edo komunikazio tailer gisa eman daitezke.\nCAE (Cambridge University) edo ISE III (Trinity College London) tituluak prestatzeko maila aurreratua egiten ari den ingeleseko irakasle-taldea.\nIngeles maila baxua duen eta ingelesez hobeto komunikatzeko gaitasunak garatu nahi dituen beste arlo batzuetako irakasle-taldea: komunikazio-tailerra.\nGainera, Comenius bekak onartutako hizkuntzetan murgiltzeko ikastaroak ere eskaintzen ditugu.\nHainbat erakundek egiten dute ACTIVArekin lan, Azterketen Zentro ofiziala baita, hainbat hizkuntzatan ikasitako ezagutzak balioztatzeko orduan. Guztiek HEEEK-ren (Hizkuntza Erreferentziarako Europako Esparru Komuna) parametroak jarraitzen dituzten tituluak eskaintzen dituzte.


Bi azpeitiar Eusko Legebiltzarrerako bozetako hautes-zerrendetan - - uztarria.eus\nDi-da! 2020-06-17 13:35\nUztailaren 12an izango dira Eusko Legebiltzarrerako hauteskundeak. Gipuzkoan hamalau alderdik aurkeztu dute hautagaitza, eta zerrenda horietako bitan azpeitiarrak dira hautagaien artean: EAJren zerrendan hemezortzigarrena da Xanti Gurrutxaga, eta EH Bildurenean ordezkoetan da Aritz Arzallus.\nHilabete baino gutxiago falta da Eusko Legebiltzarrerako hauteskundeetarako, eta dagoeneko hasi dira alderdiak bozetarako prestatzen. Duela aste batzuk zabaldu zuten posta bidezko botoa emateko epea, egunotan egin dituzte hauteskundeen egunean mahaietan izango diren kideak erabakitzeko zozketak herriz herri, eta gainera, dagoeneko argitaratu dituzte hautes-zerrendak. Hain zuzen ere, atzoko Euskal Herriko Agintaritza Aldizkarian argitaratu zerrenda horiek.\nGipuzkoan hamalau alderdi aurkeztuko dira bozetara, 2011n baino lau gehiago: EAJ, EH Bildu, Elkarrekin Podemos, PSE-EE, PP+Cs, PACMA, Libres por Euskadi (LXE), Aulki Zuriak (AZ), Bidezko Mundurantz (PUM+J), Equo Berdeak Euskadi, VOX, Union Cristiano Democrata Española (UCDE), Recortes Cero-Solidaria-Los Verdes eta Alderdi Libertarioa. Hainbat azpeitiar daude zerrenda horietako hautagaien artean.\nAlderdiek aurkeztutako zerrendaburuetako bat bera ere ez da azpeitiarra, baina atzeragoko postuetan badira herritar batzuk. EAJren zerrendan, adibidez, hemezortzigarrena da Xanti Gurrutxaga Azpeitiko bizilaguna eta zinegotzi ohia. EH Bilduren zerrendan, berriz, ordezkoen artean da Aritz Arzallus azpeitiarra.\n2016an egin ziren azkenengoz Eusko Legebiltzarrerako hauteskundeak, eta 25 eserleku izan ziren jokoan Gipuzkoan. Horietatik bederatzi EAJk eskuratu zituen, zortzi EH Bilduk, hiruna Elkarrekin Podemosek zein PSE-EEk eta bi PPk. Azpeitiarrik ez da izan amaitzear den legealdian Eusko Legebiltzarrean.


Neurrira egindako saltsa poltsa osoak ...\nNeurrira egindako katu belar poltsa ...\nNola erabili nire film roll pac ...\nNeurri guztiak bidaltzeko prest ...\nPertsonalizatutako stand up reseala ...\nHaurraren aurkako pertsonalizatutako kremaileradun kremailera cannabis poltsa\nKremaileradun haurrentzako erresistentzia poltsa irristailua oso polita eta artistikoa dirudi. Kremailera kremaileradun poltsa hau lortzeko, kremailera berezia eskatu behar dugu, eta eskuliburua poltsan sartu behar dugu eskuz. Horrek denbora eta diru gehiago kostatuko du. Baina benetan merezi du horrek.\nKannabis poltsa tamaina guztietara bidaltzeko prest\nBatez ere OEM lanak egiten ditugu, eta horrek esan nahi du poltsak zure poltsa mota, tamaina, materiala, lodiera, inprimaketa eta kantitatearen arabera sortuko ditugula. Poltsak bidaltzeko prest dauden beharrizanak handiagoak badira ere, orduan merkatua betetzen dugu eta ahalik eta ondoen saiatzen gara diseinu eta kalitaterik onenak lortzeko.\nHaurren erresistentzia inprimatutako pertsonalizatutako pinch poltsa irristagaitza\nTamaina askotako poltsak egin ditugu, batzuk poltsa txikiak dira, jendeak zuzenean jarriko ditu bere produktuak. Bezero batzuek 9 "X12" bezalako poltsa handiagoak egitea gustatzen zaien bitartean, erosketa poltsa gisa. Poltsa denda batean jarriko dute, poltsa txiki batzuk hartzen dituen eroslea dagoenean, poltsa txiki guztiak sartuko dituzte erosketa poltsa handi honetan eta gobernuak eskatzen duen moduan zigilatuko dituzte.\nKremailera bikoitzeko haurren aurkako cannabis poltsa\nKremailera bikoitza kremailera berezi bat da, haurrak poltsen barruko produktuetatik babesteko. Poltsen atzeko aldean irekidura faltsu bat dago; poltsak ireki nahi badituzu, aurrealdeko geruza eta atzeko geruza tira behar dituzu aldi berean. , bestela ezin da ireki. Oso ezaguna da kannabis poltsetan.\nPertsonalizatutako stand cannabis poltsa zigilagarria\nStand up kremaileradun poltsa cannabisa ontziratzeko gehien erabiltzen den poltsa mota da, lore lehorrak edo kafea, azukrea, CBD edo THC gehitzen diren cookie-ak axola gabe. Bezero gehienek leihoarekin gainazal distiratsua maite dute. Gainera, gaur egun UV inprimaketa puntuala joera berria da.\nTxinako handizkako cannabis sachet poltsa\nKalamuarentzat, lore lehorrei dagokienez bezala, normalean jendeak poltsak altxatzen ditu espazio handiagoa behar duelako. Kapsula batzuentzat, berriz, poltsa txikiak aukera hobea izango dira. 4 * 5cm-ko poltsa txikiena egin dezakegu, tamaina arrunta 5 * 12cm-koa da, beheko Carttel poltsa bezala. Kannabis poltsa txikietan ere, matea, distiratsua edo UVa egin dezakezu, paperarekin edo gabe, leihoarekin, kremailerarekin, etab.


Migratzaileei buruzko aurreiritziei planto! txostena - EGK Migratzaileei buruzko aurreiritziei planto! txostena - EGK\nGazteek migratzaileei buruz pentsatutakoa eta nola antzematen dituzten aztertu da, baita aurreiritziei nola aurre egin\nGizarte bezala ditugun erronkak identifikatu eta hainbat eragilek (komunikabideek, administrazioek, sare sozialek…) dituzten ardurak eta jokatzen dituzten paperari buruz hausnartu da\n2019ko ekainean Gasteizen egindako ekitaldian landu eta jorratutakoa biltzen du Migratzaileei buruzko aurreiritziei planto! txostenak. Eusko Jaurlaritzako Giza Eskubide, Bizikidetza eta Lankidetza Idazkaritza Nagusiarekin eta Gasteizko Udalarekin elkarlanean antolatua, gazteek migratzaileei buruz pentsatutakoa eta nola antzematen dituzten aztertzen du.\nAbiapuntu bezala migratzaileekin zerikusia duten gaiak jorratzerakoan mahaigaineratzen diren hainbat termino eta kontzeptu aztertu dira. Batetik, euren arteko ezberdintasunak nabarmentzeko eta azalpenak emateko; eta, bestetik, erabilera okerrei amaiera emateko. Izan ere, informazio faltak edo datu ez osatuek zurrumurruak sortzea ekar dezake.\nEsaterako, Gorrotoaren Piramidearen bitartez estereotipoa eta aurreiritzia ezberdintzen dira. Egia da antzekotasunak badaudela ―gorrotoarekin lotura ere bada―, baina aldea nabarmena da. Estereotipoak pertsona edo kolektiboari buruzko esajerazioak sortzea edo euren kultura eta erlijio desberdintasunari beldurra izatea da. Aurreiritzia, ordea, larriagoa da, aurrekoa askotan errepikatzen denean, askotan bakoitzak gainean daramagun ‘motxilaren’ ondorio.\nJokabide desegokiak deseraiki eta bizikidetza eta errespetuan oinarritutako gizarte bat eraikitzeko erantzuna norbanakoarena da hasieran, baina une batetik aurrera gizarte bezala jokatu behar da. Bateko zein besteko estrategiak aipatzen dira txostenean, baita hauek aurrera eramateko moduak ere: kanpaina publikoak, zalantza sortzea, enpatia erakustea, ZAS!-en estrategia, etab.\nAbiapuntu teorikoaren ostean dinamika parte-hartzailea egin zen bertaratuek aurreiritziei eta hauei aurre egiteko aukerei buruz hitz egiteko eta hausnartzeko. Gizarte bezala ditugun erronkak identifikatu ziren, bertako eragile edo talde ezberdinek (komunikabideak, administrazioek, sare sozialek…) dituzten ardurak eta jokatzen dituzten paperak azpimarratu ziren eta, azkenik, estrukturala den arazoari irtenbidea emateko egindako eskari eta proposamenak landu ziren:\nAutokritika: Lanketa pribatua da, epe ahalik eta laburrenean egiteko konpromisoarekin. Bakoitzak berekin dakarren ‘motxila’ aztertzea, barnean zer dagoen begiratzea. Ostean, besteen aurreiritziei planto egitea posible izango da.\nGazteei zuzendutako proiektuak: proiektu orokorrez gain bereziki gazteentzat prestatuak behar dira, erreminta bereziak erabiltzen dituztelako. Soilik horrela egokituko dira kasuistiketara eta ezarritako helburua lortu. Esaterako, sare sozialak.\nErreferenteak: Planto egiterako orduan zein jarrera hartu behar den jakiteko erreferenteak behar dira. Gazteentzat erreminta egokiak dira, baita aurreiritziak pairatzen dituztenentzat ere.\nProiektuen izaera: Aurreiritziei planto egiteko estrategia eta proposamenek zeharkakotasuna izan behar dute angelu ezberdinetatik eragiteko. Aldi berean, aurreiritziak etengabe aldatzen diren heinean, proiektuak malguak izan behar dira ere.\nLanketa herrietan: Hirietatik haratago ere lanketa egin behar da, migrazio-prozesuak herrietara ere heltzen direlako. Herri txiki eta landa eremuetan sor daitezkeen erronkei erantzuteko lanketa egin behar da bizikidetza arazoak ez sortzeko. Ildo honetan, espazio hauek sentsibilizazio lanean asko laguntzen dute.\nSaretzea: Gizarte egiturek eta saretzeek garrantzia dute zeregin honetan, kontaktu desberdinek aurreiritzidun ikuspuntuak auzitan jartzea ekar dezakeelako. Gainera, gizarte osoa inplikatuz gero auzoetan sor daitezkeen ghettoak edo ikastetxeetako segregazioa gutxitu daiteke.\nPaternalismorik ez: aipatutako puntu hauek jorratzerakoan migratzaileen ahotsa kontuan izan behar da eta haiekin elkarlanean aritu.\nZer iruditu zaizu Migratzaileei buruzko aurreiritziei planto! txostena? Gehiago jakin nahi baduzu edo hurrengo pausuak zein diren ezagutzeko idatzi bakea@egk.eus helbidera edo deitu 943429767 / 688737097 (Leire) zenbakietara.


Irekia Eusko Jaurlaritza - Gobierno Vasco :: EHAA xedapena 201503484\nAGINDUA, 2015eko abuztuaren 3koa, Ingurumen eta Lurralde Politikako sailburuarena, hasiera batean onartutako Donostiako (Donostialdea-Bidasoa Beherea) eskualde-egituraren lurraldearen antolamendurako zatiko planaren jendaurreko erakustaldia eta entzunaldia luzatzen duena.\nGaiak: ERAKUSKETA PUBLIKOA; LURRALDE-PLAN PARTZIALAK; ONARPENA; GIPUZKOA\nHurrenkenaren zenbakia: 201503484\nIkus 2015/03/30rean argitaratutako 2015/03/27ko AGINDUA \n2015eko martxoaren 27ko Aginduaren bidez Donostiako (Donostialdea-Bidasoa Beherea) eskualde-egituraren lurraldearen antolamendurako zatiko planari hasierako onarpena ematea eta 2015eko irailaren 15era arte jendaurreko eta entzunaldi tramiterako jartzea erabaki zen.\nJendaurreko erakustaldiaren izapidea irekitzeko erabaki hori Euskal Herriko Agintaritzaren Aldizkarian eta Gipuzkoako Aldizkari Ofizialean argitaratu da, baita Estatuko Aldizkari Ofizialean eta Euskal Autonomia Erkidegoan gehien irakurtzen diren egunkarietan ere. Eta entzunaldi tramiterako Plana bidalia izan da Lurraldeko Administrazio Publiko guztiei.\nUdalbatzen eta foru-gobernuaren osaketa berria dela eta, bidezkotzat jo da jendaurreko erakustaldia eta entzunaldiaren epeak datorren 2015eko azaroaren 15era arte luzatzea.\nJendaurreko erakustaldia eta entzunaldia luzatzeko agindu hau 2015eko martxoaren 27an emandako hasierako agindua bezalaxe emango da argitara.\nHorrenbestez, izapideak egitea Ingurumen eta Lurralde Politikako ailburuaren eskumena denez, honako hau\nEusko Jaurlaritzak landu duen eta Ingurumen eta Lurralde Politikako sailburu honen 2015eko martxoaren 27ko Aginduak hasierako onarpena eman zion Donostiako (Donostialdea-Bidasoa Beherea) eskualde-egituraren lurraldearen antolamendurako zatiko planaren jendaurreko erakustaldia eta entzunaldiaren epeak luzatzea.\nDonostia kalea 1, 2.\nGipuzkoako Lurralde Bulegoa.\nInfanta Kristina kalea, 11.\nIngurumen eta Lurralde Politika Sailaren web-orrialdean, eta Irekia komunikazio-kanalean www.irekia.euskadi.eus\nAgindu honen aurka ez dago errekurtsoa jartzerik, lurraldearen zatiko plana behin betiko onartzeko prozeduraren barruko izapide-egintza bat baita.


Mendi-irteera Gorbeiara (helduentzat. Joanetorria auto partikularretan). Antolatzailea: Ganzorrotz MT\nII Artzikirol Txapelketa. Adin eta talde guztientzako aktibitateak: guraso eta umeen arteko partidua, hainbat talderen arteko lehiaketak… Antolatzailea C.D. Fumikomi\nV. Bizikleta Jaia\nV Bizikleta Jaia, gynkana umeentzat eta txokolatada Antolatzailea: S.C. Artziniega\n16:00 Gabonetako herri-duathloia: lasterketa oinez eta bizikletaz adin guztietarako. Artziniega Txirrunlari Elkarteak antolatuta\nARGAZKI GALERIA: Euskal kirolaren eguna\nIzar Mendiguren Cosgaya 2010-10-24 14:40 Kirola\nEuskadiko Kirol Federazioren Batasunak antolatutako Kirolaren Egunaren aurtengo edizioa Laudion ospatu da. Ehundaka kirolarik hartu dute parte, eta herritar asko hurbildu dira federazioek prestatutako erakustaldiak ikustera.\nArgazkilaria: Asier Mateo\nData: 2010eko urriak 24, igandea.\nIzar Mendiguren Cosgaya 2010-10-21 16:48 Kirola\nARGAZKI BILDUMA: Urduñako VII. mendi martxa\nAndima Landaluze Okerantza 2010-10-10 14:55 Kirola Urduña\nGaur goizean egin da Urduñako VII. Mendi Martxa, Txarlazo Mendi Taldeak antolaturik. Eguraldi txarrari aurre eginez, mendizale ugari bildu da antolatutako bi ibilaldiei ekiteko; ibilaldi luzeak 25 km. izan ditu eta laburrak, aldiz, 14 km. Aurtengo ibilbideak, Gorobel mendilerroan barrena izan beharrean, Erripatik gora, Larruazabalgo parajeak igaro eta Lekamañatik Beratzeko San Pedron gora izan da, Arrastariako Aloria eta Artomaña zeharkatuz, Urduñara berriz itzuliz.\nArgazkiak: Arkaitz Grisaleña\nUrduña Ultimate. Green Cup Europako finala\nDuatloia eta mendi lasterketa.\nEuropako finala lehiatuko da urriaren 23 eta 24an.\nInformazio gehiago www.urdunaultimate.com webgunean.\nIgande honetan izango da Urduña Hiria Herri Krosa\nAndima Landaluze Okerantza 2010-09-30 00:24 Kirola Urduña\nIgande honetan, Urduñako galtzadarrien gainean lasterketa herrikoia burutuko da; guztira 10.548 metro, maratoi laurdeneko ibilbide laua izango dute bertaratzen diren kirolariak.\nArando Korrikalari Taldeak antolatuta, Foru plazan izango da irteera ete baita helmuga ere, mundu guztiak hartu dezake parte eta gizonezkoen eta emakumezkoen kategorietako lehenak sariak jasoko dituzte; zehatzago esanda, lehenengo 15 gizonezkoek eta lehen 10 emakumeek; beteranoentzako proba berezia ere izango da.\n‹‹ Aurrekoak 1 2 3 4 ... 129 130 131 132 133 134 135 136 Hurrengoak ››


maider arregi 2009-03-27 11:29\nAste bukaera iritsi da eta ekintzaz gainezka dator gainera. Gaur, kontzertuak izango dira nagusi. Zapatuan eta domekan ere musikaz, antzerkiaz eta erakusketekin gozatzeko aukera dago ibarrean. Hemen duzue prestatutako egitarau zabala:\n> Aritzetaren 30. urteurreneko\nkontzertua zapatu iluntzean\nBergarako Aritzeta abesbatzak 30. urteurrena ospatzen dihardu. Imanol Urtzelaik eta Larraitz Agirrek zuzenduta, Verso el cielo, Izarapean, Aunitz urtez, Eres tú... eskainiko dituzte bihar Mariaren Lagundiko elizan, 20:00etan.\n> 'Nömadak TX' pantailatik agertokira, domekan Amaia antzokian\nBeste hainbat musikariz lagunduta, Oreka TX taldeko txalapartariek kontzertu-bidaia ikusgarria egitera gonbidatzen gaituzte. Musika eta irudiak tartekatuz, mundu zabaleko doinuak ekarriko dituzte. Domekan, 19:30ean.\n> Ama Say eta Yakuzi gaztetxean bihar\nHamabi urteko isilaldiaren ondoren, agertokietara itzuli da Ama Say taldea. Pixies, Sonic Youth eta Charlattans taldeekin parekatu dituzte bilbotarrak askotan. Bi disko argitaratu zituzten aurreko etapan, biak ere Esan Ozenki zigiluarekin. Yakuziri dagokionez, hamar urteko ibilbidea dute elorriarrek. Hamar kantuko diskoa du kalean laukote bizkaitarrak: Ibai lehorretan itota.\nBihar, zapatua, gaztetxean, 22:30ean. Txapa Irratiak antolatuta.\n> Fiachras, Black Lagun eta Los Galerna\nLehen diskoko kantuak eskainiko ditu Fiachrasek.\nGaur, egubakoitza, 3.60 aretoan, 22:30ean.\n> Los Viernes al Ron eta Azkaiter Pelox\nBi bakarlari bergararren emanaldia.\nGaur, egubakoitza, Nahikarin, 22:30ean.\n> Ganbara txikiko taldeen udaberriko kontzertua\nBost taldeek banaka abestuko dute, eta ondoren elkarrekin hiru abesti.\nBihar, zapatua, Santa Ana Antzokian, 19:00etan. Sarrera: 5 euro (helduak) eta 3 euro (gazteak).\n> Enboskada taldearen agur jaia\nHamaika urteko ibilbidearen ostean arrasatearrek azken kontzertua emango dute bihar.\nBihar, zapatua, 3.60 aretoan, 23:00ean.\n> 'Tocata y fuga en fu renol' antzezlana gaur gauean Espaloian\nSan Dimas kartzelako presoak egindako kalteak gizarteari ordaindu eta bergizarteratze bidean dira, funtzionarioen begiradapean. Haien istorioak kontatuko dizkigute gaur, egubakoitza, Espaloian, 22:30ean. Zanguango Teatrorekin.\n> Angel magoaren emanaldiak aste bukaeran\nUmorez zipriztindutako trukuak egingo ditu Angel magoak.\nGaur, egubakoitza, Eskoriatzako unibertsitatean, 22:30ean; domekan, hilak 29, Angiozarko saloian, 18:00etan.\n> Vanesa Gonzalezen ipuin kontaketa\nBereziki umeei zuzendutako saioa.\nBihar, zapatua, liburutegian, 11:30ean. Sarrera doan.\n> 'Iran, topikoen aurkako bidaia'\nMartitzenean, hilak 31, Zaraia aretoan, 19:30ean.\n> Jose Luis Gonzalez Pazosen eskulturak\nZuria izenburupean hainbat lan jarri ditu ikusgai.\nMartxoaren 29ra arte. Martitzenetik egubakoitzera: 18:00-20:30; zapatuetan 12:00–14:00 eta 18:00-20:30; eta domeketan: 12:00–14:00.\n> Manolo Urtubiren argazkiak\nGuztira 25 argazki ipiniko ditu ikusgai Aretxabaletako argazki taldeko kideak.\nArkupen, apirilaren 20ra arte. Aste barruan: 11:00-13:00 eta 18:00-20:00. Zapatuetan: 11:00-13:00.\n> 'La revolución cubana 50 años después' hitzaldia\nGilberto Blanco eta Emilio Rodriguez Peñateren eskutik.\nMartitzenean, hilak 31, kultura etxean, 19:00etan. Mundukidek, Huhezi-Lankik eta Eskoriatzako Udalak antolatuta.\n> '¿Atajos al desarrollo? Cooperación, control migratorio y revolución verde' hitzaldia\nJuan Rivero Madrilgo Unibertsitate Autonomoko kidearen eskutik. Afrikako gaietan aditua da Rivero. Martitzenean, hilak 31, kultura etxean, 19:30ean.\n> Tokitsu-Ryu eskolako tai-chia\nOscar Gutierrez Espainiako zuzendari teknikoak zuzenduko du saioa.\nBihar, zapatua, Ipintza institutuan, 10:00etatik 13:00etara. Izenematea eta argibideak: 653 72 29 31.\n> Pintura, zeramika eta eskulan ikastaroak\nPintura, zeramika eta eskulan ikastaroak antolatu ditu Kultura Sailak.\nArgibideak Arkupen: 943 08 10 01.\n> Yoga eskolak Arrasaten, goizez eta arratsaldez\nTxindoki dorrean (Bañez Doktorea 1). Astelehen eta eguaztenetan 09:30etik 11:00etara eta martitzen eta eguenetan 19:00etatik 20:30era.\nArgibideak eta informazioa: 635 71 06 16 (Maite) edo 943 78 31 26 (Ana).\n> Dantza libre topaketak\nJaiki elkarteak dantza libre topaketak antolatu ditu. Isabel Altzola izango da irakaslea. Saio guztiak hilabetean behin, eguenean izango dira, 18:00etatik 20:30era.\nApirilaren 23an izango da hurrengo saioa. Izenematea 669 05 80 33 telefonoan edo berenaiara@yahoo.es helbidera idatzita.\n> Gatazkak konpontzeko ikastaroa\nGurasoei zuzendutako ikastaroa, apirilean eta maiatzean. Ikastaroa lau saiotan egingo da kultura etxean, eguenetan, 18:00etatik 19:30era. Maria Eugenia Ramosek, Gizagune fundazioko kideak, zuzenduko ditu saioak.\nMatrikularen prezioa 10 eurokoa da. Izenematea Udaleko Gizarte Zerbitzuetan edo 943 71 31 36 telefonoan, martxoaren 27a baino lehen.\n> Masaje bateratua, Jose Luis Armendiarekin\nMendebaldeko masajea (lasaigarria-kiromasajea) eta ekialdekoa (digitopuntura-yoga pasiboa) bateratzea izango du helburu.\nApirilaren 23tik ekainaren 18ra, eguenero, 17:45etik 19:45era kultura etxean. Prezioa: 40 euro. Izena emateko azken eguna: apirilak 8.\n> Kultura Zerbitzuak hainbat ikastaro antolatu ditu\nBreak dancea (apirila, maiatza eta ekaina; egubakoitzetan, 19:00-21:00); eskulanak eta larrua (apirila, maiatza eta ekaina; eguaztenetan 18:30-20:30); zeruko izarrak ezagutzen (apirilak 28 eta maiatzak 5; 19:00-21:00) eta sendabelarrak (maiatzeko eguenetan; 18:30-20:30).\nIzena emateko epea martxoaren 28ra arte zabalik dago kultura etxean. Argibide gehiago 943 77 91 59 telefono zenbakian.\n> Txalaparta ikastaroa\nJose de Azpiazu Musika Eskolak txalaparta ikastaroa antolatu du. Ikastaroak bi hilabeteko iraupena dauka eta Xabier Arakama Trikizio izango da irakaslea.\nIzenematea martxoaren30era arte dago zabalik. 14 urtetik gorakoentzat zuzenduta dago ikastaroa. Argibideak 943 78 31 74 telefono zenbakian.\n> Biodantza ikastaroak\nRakel Ampudia eta Carlos Orellana dira irakasleak.\nArgibideak eta izenematea: biodanzavitoria@gmail.com edo 679 495 836 telefono zenbakian.\n> Mendekoste jaietako kartel lehiaketa\nPazkoetako egitarauaren azala egiteko lehiaketa deitu du Bergarako Udaleko Kultura Sailak. Bergaran erroldatutako edozein pertsonak har dezake parte lehiaketan. Irabazleak 600 euro jasoko ditu.\nLanak entregatzeko epea apirilaren 28 arte dago zabalik. Argibideak Bergarako kultura etxean, 943 77 91 59 telefono zenbakian.\n> III. Margo lehiaketa aire librean domekan\nMargo lehiaketa aire librean herria osoan zehar domekan, hilaren 29an. Sari banaketa 18:30ean Ibarraundi museoan.\nEskoriatzako Udalak eta Ibarraundi museoak antolatuta.\n> Ziberkomiki lehiaketa deitu du Diputazioak\nAldundiko Euskara eta Kultura Sailak ziberkomikien eskola lehiaketa antolatu du. Lehen Hezkuntzako 5. eta 6. mailetako eta DBHko ikasleek har dezakete parte. Lan onenendako sari bikainak izango dira.\nLanak entregatzeko epea apirilaren 30era arte dago zabalik. Argibide gehiago www.gipuzkoaeuskara.net/ziberkomikia webgunean.\n> Film labur lehiaketa deitu du Emakume Txokoak\nArrasateko Emakume Txokoak film labur lehiaketa antolatu du. Emakumeenganako biolentzia da landu beharreko gaia. Iraupen mugatua izan beharko dute film laburrek. Lanak DVD euskarrian bakarrik aurkez daitezke eta bakarka zein taldeka parte hartu ahal izango da lehiaketan.\nLanak entregatzeko epea ekainaren 22ra arte izango da zabalik.Argibideak 943 79 41 39 telefono zenbakian.\n> Elkar argitaletxeak ipuin ilustrazio lehiaketa deitu du\nHamar urte arteko haurrei zuzendutako lehiaketa da Elkarrek deitutakoa. Joxan Ormazabalen Hitz eta zaunka ipuin argitaragabea ilustratuz saria irabazteko aukera izango dute parte-hartzaileek.\nArgibide gehiago Elkar liburu dendetan edo www.elkar.com webgunean jaso daitezke.


Espainiako telefono mugikorren erdiak dagoeneko smartphone dira | Consumer\nEspainiako telefono mugikorren erdiak dagoeneko smartphone dira\nGehien erabiltzen diren sistema eragileak Symbian, Bluetooth, BlackBerry eta Microsoft dira.\nUrteko hirugarren hiruhilekoaren amaieran Espainian zeuden telefono mugikorren ia erdiak (%49, zehazki) telefono adimendunak ziren (smartphone), Nielsen aholkularitza-enpresak egindako azterketa baten arabera.\nSistema eragileei dagokienez, Google eta Android-ek Nokia Symbian plataformarekiko posizioak murrizten dituzte, eta, bigarren postuan dago Espainiako smartphone artean, %21eko kuotarekin; Symbian, berriz, %47ko kuotarekin.\nAnalisiaren arabera, Symbianek 18 puntu galdu zituen hirugarren hiruhilekoan lehen hiruhilekoarekin alderatuta; Android-ek, berriz, 12 puntu irabazi zituen, eta Appleren sistema eragileak, % 10eko kuotarekin, puntu bat irabazi zuen. Atzetik datoz RIM BlackBerry, %9ko kuotarekin eta hiru puntu portzentualeko irabaziarekin, eta Microsoft, %6ko kuotarekin, bosgarren postuan.\nNielsenek adierazi du smartphone erabiltzaileen erdiak baino gehiago gailu horretatik nabigatzen dutela, eta tabletetarako Internet erabiltzeko tasak, berriz, lau erabiltzailetik hirutan daudela. Hala ere, bi gailuen erosketa-mailak “hasiberriak” dira oraindik. Erosteko asmoei dagokienez, smartphone ez diren hiru erabiltzailetik ia batek mota horretako terminal batera aldatzeko asmoa du.\nMugikorra aldatu nahi duten erabiltzaileen artean, Apple da aldaketarako marka gogokoena, bereziki Nokiaren erabiltzaileengatik; Samsung-ek, berriz, leialtasun-maila handia du bere bezeroen artean.\nEspainia mitad-eu móviles-eu smartphone telefonoak


Narkotiko - Wikipedia, entziklopedia askea.\nNarkotikoak edo gai sorgarriak loa eta askotan ere estuporea eragiten duten sendagaiak dira. Kasu gehienetan nerbio-bulkaden transmisioa inhibitzen dute, batez ere minarekin lotuta daudenak. Narkotikoen multzoan eragin psikoaktiboa duten mota askotako drogak daude baina terapian ez dira umore aldaketak eragiteko, psikotropikoak bezala, beste farmazia-ezaugarriak baizik: analgesia, anestesia, eztularen aurkakoak, beherakoaren aurkakoak... Beraz, nahiz eta une batean edo bestean bizkorgarri izan, azkenean nerbio-sistema zentralean eragin deprimigarria sortzen du.\nBayer markakoaren heroina.\n4 Narkotiko ilegalak\nNarkotiko hitza grezieratik dator, ναρκούν hitzetik alegia ("narkoyn", sorgortu).\nBurmuinak sortzen dituen endorfina izeneko proteinen jarduera areagotzen dute, izan ere, osaera kimikoari dagokionez proteina horien antz handia baitute; proteina horiek nerbio sistemaren zenbait funtzio galarazten edo ahultzen dituzte, mina edo oinazea, esate baterako; hala, medikuntzan asko erabiltzen dira narkotikoak, nahiz eta kalteak eragiten dituztela jakin (besteak beste, goragalea, oka egitea, alergiak eta mendekotasun gogorra batik bat) oinazea lasaitzearren, loak harrarazteko edo zentzumenen sorgarri.\nKopuru edo dosi handiak hartuz gero, arnasketa geldiaraz dezakete, koma-egoera sortu eta baita heriotza ekarri ere. Narkotiko guztiek atxikimendua sortzen dute, fisikoa eta psikikoa. Horregatik behar-beharrezkoa da espezialisten aholkua hartzeko garaian.\nDroga hauek sarritan lege-testuingurutik ateratzen dira, euforia egoerak eragiteko. Narkotiko batzuk anestesikoak dira, esaterako dietil eterra, kloroformoa eta ziklopropanoa, baina gehienak opioideak dira eta Single Convention on Narcotic Drugs nazioarteko hitzarmen barruan daude.\nUrtetan tetrahidrocannabinol, marihuanatik ateratako substantzia aktiboa, narkotiko analgesiko moduan hartzen zen. Baina Ameriketako Estatu Batuetako Elikagai eta Sendagaien Administrazioak (FDA) substantzia narkotikoen zerrendatik kendu du.\nAmazoniako herriek ingaren haziak narkotiko moduan erabiltzen dituzte.\n↑ a b https://www.euskadi.eus/web01-a3hlanar/eu/contenidos/termino/_c04365/eu_n_0269/n0269.html\n(Ingelesez):Drugs and Narcotics in History.\nAzken aldaketa 12 ekaina 2022(e)an, 15:48(e)tan\nOrriaren azken aldaketa: 12 ekaina 2022, 15:48.


Lapurdi itsasaldeko euskaraz egin lana saritu du Eusko Ikaskuntzak | Lapurdi itsasaldeko euskaraz egin lana saritu du Eusko Ikaskuntzak – iparraldekohitza\nIpar Euskal Herriko zazpi lan eta bederatzi ikerlek jaso dituzte Eusko Ikaskuntzaren ikerketa sariak, hiru euskaraz eta lau frantsesez. Kostatarrari buruzko lanari hurbildu zaio ‘Hitza’.\nEusko Ikaskuntza Fundazioak 2015eko Ipar Euskal Herriko ikerketarako laguntzak banatu berri ditu. Iragan irailaren 5ean, Miarritzeko mediatekan bildu bederatzi ikertzaileak saritu zituzten Maialen Etxeberri Biarritzeko kultura eta euskara hautetsiak eta Jean Claude Larrondo Eusko Ikaskuntzako ordezkariak.\nHala, Maitena Duhalderen Lapurdi itsasaldeko euskara edo kostatarra da saritu dituztenetako bat, eta garrantzitsua zaio Eusko Ikaskuntzari esker lortzen duena: «Proiektua presentatu dut, eta gero haiek hautatzen dituzte sarituak. Dirua baino gehiago dena bisibilitatea da; lanaren dibulgazio eta ezagutza bat guretzat, eta aldi berean publikoari presentatzeko parada ematen diguna».\nBaina ez du lehen aldia; izan ere, iaz jadanik gai beraren lehen parteak saria jaso baitzuen. «Tesi lana Lapurdiko itsasaldeko euskara ala kostatarrari buruzkoa dut; osotasunean ikertuko dut, baina iaz zati bat presentatu nuen, eta aurten beste bat», dio ilusionaturik Euskal Herriko Unibertsitateko (EHU) eta Paueko unibertsitateko ikasleak. Funtsean, Duhaldek argia eman dio deskribapen zati bati baizik, «artikulu zientifikoak ateratzen diren bezala». Badu urtea, gai beraren fonologia presentatu zuen; oraingoan, berriz, morfologia hartu du ikergai; lehenak ahoskatzeko manerak aztertzen ditu; bigarrenak, berriz, egitura bera, erran nahi baita, hitzek erran nahiarekin duten harremana, eta hitz berrien edota formatze berrien prozesuak ere ikertzen ditu: «Izenaren morfologiak sartzen dira; erakusleak, izen ordainak… Aditz morfologian, berriz, aditz formak, datiboa ere sartzen da: nori», argitu du Duhaldek.\nKostatarra edo Lapurdi itsasaldeko euskara zer ote da xuxen? «Orain arte dialektologian aipatu da Lapurdi itsasaldeko euskara lapurtarraren azpi euskalki bat zela. Orain, aldiz, Koldo Zuazo filologoak ez du arrunt azpi euskalki bezala ikusten, baizik eta nortasun bereziko hizkera bat bezala», zehaztu du ikertzaileak. Sailkapen horien egiteko, isoglosak ematen dira; muga dialekto-logikoak dira, berezitasun bakoitzarekiko ezartzen direnak, eta horren arabera sailkatzen da. «Dakiguna da baduela nortasun berezi bat; alde batetik, Lapurdiko euskara atxiki baitu, eta, aldi berean, Gipuzkoa eta Nafarroako eraginak hartu baititu». Baina ez da euskalki bat. Adibideak ere eman ditu ulertzen errazteko gisan. Solezismoak aipatu ditu: «Zerbait eman zaitut, eta bi gauza eman zaizkizut». Euskara batuak onartzen ez duen araua urratzen du Lapurdiko itsasaldeko euskarak, berez dizut eta dizkizut beharko baitzuketen. Haatik, azpimarratu du aditz sistema bat dela, eta ez euskararen sinplifikatze bat. Fenomeno hori kostatarraren eremuaz harago doa, bertzeak bertze, Sara eta Senpereraino, baina baita Gipuzkoako zati bateraino ere.\nErran beharra da kostatarra sei herrik dutela marrazten: Hendaia, Urruña, Biriatu, Ziburu, Azkaine eta Donibane Lohizune.\nAditz formekin segituz, gara ga erraten da Lapurdin; haatik, kostatarrez, ge forma hartzen du. Hiztegi aldetik, adibidea ere erantsi du: Euskal Herri guzian alanbre erraten delarik, Lapurdi itsasaldeko euskarak letoin dio.\nLan honen iturria Duhalderen jatorrian datza: «Ziburutarra naiz sortzez, eta banuen halako eskizofrenia zerbait, zeren ikastolan batuan ikasten baikenuen, baina aldi berean karrikan ez zen euskara bera mintzo, gero Uztaritzera joan nintzen bizitzera… Bazen nahaste-mahaste bat. Interesgarria da, aberasten baitu gure euskara; ez da sufrimendu bat».\nKostaldeko euskarari buruzko orain arteko lanak begiratu ere egin ditu; aipatu Koldo Zuazorena «erreferentziazkotzat» jotzen du. Hala ere, Duhalderena gaiari buruzko lehen lana da; ekarriko dituen datuek «beharbada zehaztuko dute sailkapen hori».\nHorretarako, adineko jende euskaldunengana hurbiltzen zaie, eta elkarrizketak egiten dizkie, ahalaz, bertze euskalkien eraginik ukan ez dutenak, sortzez bertakoak, inguruan egon direnak, bikotekidea ere ingurukoa izan dadin eta etxetik euskaldunak direnak. Dolu zerbait sentitzen duela aitortu du: «Penagarria da, kasik berantegi baita; justu-justuan harrapatzen ditut adineko euskaldun horiek, euskara biziki fite aldatzen ari baita».\nBatuaren eta euskalkien arteko harremanaren bilakaera ikertzea garrantzitsua zaio, sustut estandarizatzen delarik. Ikertzaile gisa euskara du aztergai, eta ez du aldarrikapen politiko-linguistikorik. «Ene helburua ez da berriz hastea mintzatzen zaharrak bezala, euskararen bilakaera zein den ezagutzea baizik, objektibotasun osoz».\nHiru urte emanak dizkio bere buruari tesi osoaren akitzeko. Inguruko hizkerak ere ikertuko ditu, «ikusteko zergatik diren kostatarrak sei herri horiek». Ororen buru, deskribapen oso bat egitea du xedea; monografia bat, «argazki bat hartzea». Aldi berean, inguruko herrietako hizkerarekin konparazio lana eginen du.\nIkerketa hauek ere aurkeztu eta saritu dituzte: Beñat Aurriol, Jakes Casaubon eta Joanes Lakok, 250ème anniversaire du Quinto Ostibar-Garasi; Idoia Beteluk, Bertsolaritzaren irakaskuntza; Eric Dicharryk, Variations autour d’une capitale européenne de la culture: Saint Sébastien 2016. La culture: un outil pour la paix et la coexistence; Argitxu Etxandik, L’eurorégion Pays Basque; Marion Morinek, L’émergence des créations jeune public bascophones eta Manex Pagolak, Manex Pagolaren 120 kantu; ene kantuak gizartearen miraila.\nAuzotarren gune bat\nekaina 2, 2015


Klima, tenperatura eta arropa egokia Londresen\nKlima eta tenperatura London ezusteko faktoreak dira. Izan ere, egun berean lau urtaroak bizi daitezkeela esaten da, euri zaparradak, hotzak eta beroak minutu gutxitan alda baitaitezke. Klima, tenperatura eta arropa egokienari buruz jakin behar duzun guztia azalduko dizugu, Londres zure hurrengo helmuga bada.\nUrteko zein garaitan bidaiatzeko?\nGomendatutako arropa eta osagarriak\nBritainia Handiko hegoaldean nagusi den klima ozeaniko epela dela eta, Ingalaterran batez besteko tenperatura ez da oso muturreko balioak lortzen, ezta udan ere.\nBitartean londoneko neguak hotzak izan ohi dira, batez besteko tenperatura -4 ° C eta 14 ° C bitartekoa izanik, udako balioak ez dira normalean 20 ° C gainditzen. Hiri inguruko auzo batzuetan hiriburu britainiarra izozteak azaroko eta martxoko hilabeteetan gerta daitezke.\nLondresen batez besteko tenperatura\nKontuan izan behar da udan hiriaren erdialdeko batez besteko tenperatura normalean ingurukoa baino 5 ° C altuagoa dela, hiri eremuak sortzen baitu bero uharteko efektua (bero metaketa azpiegituretan beroa xurgatzen duten materialak egoteagatik).\nEkainetik abuztura, hau da, hilabete beroenak bikaintasunez, egunean zehar tenperatura 18 eta 26 ° C artekoa da.\nNortholt eremua, hiriaren erdialdearen mendebaldean, deigarria da, eta azken hamarkadetan balio arrotzak jaso dira (batez bestekotik oso urrun). Horrela, 2010ean zero azpiko tenperaturaren erregistroa zegoen: -14 ° C.\nHala ere, kalkuluen arabera, XX. Mendea baino lehen, -20 ° C-tik beherako balioak erregistratu ziren ere. Azken bi hamarkadetako elurterik handienak ere inguru horretan gertatu ziren.\nTurista askok udan bidaiatzea nahiago duten arren, orokorrean tenperatura urteko beste sasoietan baino hobea delako, egia da ere neguan hainbat erakargarri turistiko gozatu ditzakezula.\nBestalde, lehen esan dugun moduan, udan bidaiatzea beti da abantaila handia munduko edozein hiriburu bisitatzerakoan. Hemen erakutsiko dizkizuegu zein diren denboraldi bakoitzaren abantaila nagusiak.\nUrrunago joan gabe, igaro Gabonak hiriburu britainiarra Oso aukera gomendagarria da udan ez den beste garai batean Ingalaterrara bidaiatu nahi baduzu. Kasu honetan, batez besteko tenperatura minimoa 2,7 ° C da eta maximoa 17,2 ° C da.\nUdazken-neguan Londresera bidaiatzeko arrazoi eta aukera nagusien artean, honako hauek nabarmentzen ditugu:\nlluvia: Bidaiari gehienentzat desabantaila bada ere, badira putzuak, aterkiak eta gabardinak gozatzen dituztenak. Espainia bezalako klima epela duten herrialdeetatik bazatoz, paisaia aldaketak zure bidaia esperientzia berritzaile bihur dezake. Euria aukera ona da kafetegi batean ingelesezko te famatuaz gozatzeko.\nelurra: Elurra oso gutxitan egiten duela egia bada ere, telefono gorri famatuak edo Hyde Park elurrez estalita ikustea neguan soilik egin daiteke. Elurra maite dutenentzat Londres elurtuaren irudia neguko bidaia esperientzia onenetarikoa izango da.\nErosketak: Harrods, Selfridges edo Harvey Nichols Londreseko merkataritza gune handiak dira. Neguan hiria bisitatzen baduzu, haien distira ezin hobean gozatu dezakezu, modaren azken joerak miretsi eta, batez ere, hotzetik babestu.\ngastronomia: Zer modurik hoberik gau euritsu bati aurre egiteko jatetxe tipiko batean afaltzea baino? Udan berriz, famatuaren aldeko hautua egitea gomendatzen dugu eraman, negua okasio ezin hobea da hirian zehar ibilbide gastronomikoak egiteko, adibidez.\nKontuan hartu behar da abenduan, urtarrilean, otsailean eta martxoan goizeko 06:45 aldera argitzen dela eta arratsaldeko 16: 00ak aldera iluntzen dela. Bestalde, urrian eta azaroan ilundu egiten da geroxeago: urrian 18: 00ak aldera eta azaroan 16: 30ak aldera. Eguneko orduak, beraz, ordu honetan zortzi edo bederatzi inguru dira.\nApiriletik abuztuaren erdira arte gutxi gorabehera, eguraldi ona nabaritzen da Britainia Handiko hiriburuan, nahiz eta egun euritsu baten edo gehiagoren aurrean topatzeko probabilitatea handia izan, urteko batez besteko egun euritsuak gutxi gorabehera 106,6 guztira 1.460 eguzki ordurekin.\nOrduan, zein dira Londresera apiriletik abuztura bidaiatzearen onura nagusiak? Jarraian laburbiltzen ditugu:\nSpring: Apirila eta maiatza Londreseko udaberriko hilabeteak dira, hau da, hilabete honetatik aurrera eguzki gehiago eta euri gutxiago egongo dira. Une egokia da Londresko parkeak bisitatzeko edo Tamesis itsas zeharkaldia egiteko.\nKanpoko ekitaldiak- Londreseko kanpoko ekitaldi gehienak maiatza aldera hasten dira. Parke handienetako musika jaialdien denboraldia eta aire zabaleko antzerkia ere une honetan hasten da.\nBuckingham jauregiak ateak irekitzen ditu: udan geroztik Queen Elizabeth II gozatu oporrak Buckingham Jauregitik kanpo, une horretan nahi duten bisitariek Erreginak urtean zehar Estatu-betebeharrak betetzen dituen instalazio dotoreei begiratu ahal izango diete.\nBuckingham jauregia udako denboraldian\nMuseoak gauez: Maiatzean Londres bisitatzearen beste abantaila handi bat da museoaren orduak aldatzen direla, beraz, museo eta galeria nagusiak bisita ditzakezu ezohiko unetan. Haientzat ere ohikoa da ekitaldi eta jarduera bereziak antolatzea. Bisitatu nahi dituzun museoaren edo museoaren ordutegia haien webgunean kontsulta dezakezu.\nJaialdiakMaiatzaren amaieraren eta abuztuaren amaieran, Londres Britainia Handiko jaialdi ospetsuenetako batzuekin betetzen da, gustu guztietara egokituta. Wimbledon tenis txapelketa, ekitaldia Kolorea tropelarekin, gastronomia jaialdia Gustuko Londres, etab. adibide batzuk dira. Beste aukera batzuk London Zoo edo Londreseko WTland Wetland Conservation for WWT Center dira.\nHaurrentzako jarduerak: uda erdian familia osoarentzako jarduera gehiago aurki daitezke. Zientzia Museotik Southbank zentroaNotting Hill Inauteriak barne, txikienek eztanda egingo dute urteko sasoi honetan.\nBeste abantaila bat da eguneko eguzki ordu kopuru handiagoa izango dugula, 12-13 ordu inguru guztira. Apirilean goizeko 06: 30ak aldera argitzen den bitartean, iluntzen hasi da 19: 30etik 20: 00etara.\nMaiatzean eta ekainean, egunsentia 4: 40-5: 00 artean izaten da eta ilunabarra 21: 00etan gutxi gorabehera. Abuztuan eta irailean lehenago iluntzen hasten da.\nGarai hartan Londresera bidaia prestatuKontuan izan behar dugu urteko edozein garaitan euria egiteko prest egon behar dugula, hau da, neguan edo udan.\nHala ere, ofizialki urteko garairik euritsuena iraila eta azaroaren amaiera da, nahiz eta esaten dugun bezala oso egun euritsua izan litekeen uda erdian ere.\nGabardina: Londresera joateko oinarrizko jantzia\nHorrek gure maletan euriari egokitutako arropa eramatea ezinbestekoa dela esan nahi du. Ekaitz mota honen aurrean ohikoena aterkira jotzea den arren, egia da egun osoan zehar hirian zehar mugitzea deserosoa dela.\nGainera, haizea egiten badu maiz apurtzen da, beraz, gure aholkua da kanpaia duen jaka iragazgaitza aukeratzea. olio larruazala o zira.\nZiurra da neguan, goian aipatu dugun mikroklima dela eta, izozteak edo elur iraunkorrak ez direla maiz izaten.\nHorrek esan nahi du ez dela beharrezkoa izango horrelako baldintza meteorologiko egokietara egokitutako arropa janztea, baina arropa epela gomendatzen da, ekaineko, uztaileko edo abuztuko hilabeteetan joan arren. Ezinbestekoa da jaka eta euriteei aurre egiteko oinetako erosoak hornitzea.\nIdeia ona "geruzetan" janztea da, hau da, mahuka motzeko alkandora bat sudadera beroa gainean eta berokia, adibidez. Modu honetan, denbora laburrean hotzetik bero izatera igarotzen bagara, goiko geruzak kentzen ditugu eta horrela beroa ez pasatzen dugu eta alderantziz.\nBritainia Handiko hiriburuan izango diren tenperaturari eta baldintza meteorologikoei buruz uneoro eguneratu ahal izateko, oso baliabide erabilgarriak daude bidaiariarentzat.\nLehenik eta behin, informazioa lor dezakegu telebista britainiarra. Eguraldiari buruzko informazioa beti amaitzen da informatiboa. The Erresuma Batuko irratia oso baliabide praktikoa ere bada kasu hauetan.\nBestalde, telebistarako edo irratirako sarbiderik izango ez badugu, badaude bideragarriak diren beste baliabide batzuk ere, hala nola telefonoa, faxa, SMSa edo Internet. "Eguraldia Londresen" edo "eguraldia Londres" gure ohiko bilatzailean idatzita soilik, informazio eguneratua lortuko dugu.\nLondreseko eguraldiari buruzko informazioa zure mugikorrean\n09014 722 051 telefono zenbakia erabil dezakegu eta Londres erdialdeko eguraldiaren inguruko informazioa emango digute. Horren desabantailak deiak telefono finkoetatik 60 p / min kostatzen direla da. Londres hego-ekialdeko eta erdialdeko eguraldia ezagutzeko, fax bat bidali dezakegu 09065 300128 telefono zenbakira.\nSMS bidez, "wthr5" bidaltzen badugu eta ondoren nahi duzun kokapen britainiarra bidaltzen badugu 82222 egungo eguraldia ere lor dezakegu. Zerbitzu hau Virginentzako izan ezik sare guztietarako dago erabilgarri.\nLondres Europako hiriburu nagusietako bat da, eta horregatik ekitaldi ugari aurki daitezke bertan urteko hilabete guztietan, bakoitza gaur egungo eguraldiaren baldintzetara egokituta. Hala ere, hauek dira ospakizun nagusiak:\nGuy Fawkes gaua: izenarekin ere ezagutzen da Su-gaua (Su-gaua), urte bakoitzeko azaroaren 5ean egiten den gertaera da. Plater tipikoekin ospatzen da, hala nola karamelu sagarrak, jaka patatak, suzko karamela, ilar beltzak ozpinarekin, etab.\nRHS Chelsea Lore Erakustaldia: hiriko lore erakusketa handiena da eta maiatzean zehar egiten da. Hori dela eta, hotel eta jatetxe askok te zerbitzu bereziak eskaintzen dituzte 17: 00etan eta erakusketaren omenezko menuak. Zertaz ari den ikus dezakegu honako bideo honetan:\nKolore troopinga: eguneko urtebetetze ofizialaren ospakizuna da Queen Elizabeth II eta hirian zehar alarde militar dotorean datza. Kalea Mall ondoen gozatu ahal izango duzun lekutik da.\nWimbledon txapelketa: Tenis zaleentzat, Wimbledon Txapelketa kirolaz gozatzeko aukera ezin hobea da. Iraupena bi astekoa da eta teniseko txapelketa da Grand Slam munduko ospetsuena. Sarrerak zozketa publikoaren bidez soilik erosten dira, baina beti izaten dira gehiegizko eskaerak, eta horregatik eskuragarri dauden 500 horietako bat eskuratzea zaila da.\nNotting Hill Inauteriak: abuztuko azken asteburuan egiten den Europako jaialdi handiena da. Karibeko gaiaren inguruko jaialdia da, Londres Mendebaldeko kaleetan zehar egiten dena. Normalean larunbatean hasi ohi da danbor taldeen lehiaketarekin eta hurrengo astelehenean amaitzen da (Londreseko oporrak) desfile nagusiarekin eta festa ondoren.\nGustu guztietarako beste hainbat ekitaldi, ospakizun eta jaialdi daude. Otsailean, esate baterako, Txinako Urte Berria ospatzen da estiloan eta baita Shrove Tuesday edo Asteartea astindu, bertan krepe lasterketa ospetsuak egiten dira.\nLondresko maratoi ezaguna munduko lasterketarik handienetakoa da eta apirilean egiten da. Gay Pride desfilea, izenarekin ezagutzen dena Pride London, Londreseko kaleak arrosaz tindatzen ditu eta ikusteko beste ikuskizun bat ere bada.\nData: 05 / 04 / 2016\nKaixo, Costa Ricakoa naiz, urriaren lehen egunetan Londresera joango naiz, zer gomendio eman diezadakezu eta zer leku bisitatu? Eskerrik asko.\nKaixo. Hemen hiriari buruzko oso gida lagungarria izango den gida osoa aurkituko duzu: https: //astelus.com / london-tourist-guide /\nWeekend 05 / 04 / 2016\nKaixo guztioi, zer moduz zaude? Beno, esaten dizut aterkia Erresuma Batura eramatea akatsa dela. Gabardina jantzita ez baduzu, gogoan izan egun guztian aterkia gora eta behera eraman beharko duzula. Beste modu batera esanda, poltsan edo motxilan elementu finko bat gehiago izango da, zorroan esaterako. Turismoa egitera zoazenean, hori larria da, pisu erantsia duelako eta poltsa irekitzen eta ixten ere egon behar duzu denbora guztian kentzeko. Eskuarekin ibiltzen zarenean, esku bat okupatuta daukazu, beraz, izugarria da, adibidez, argazkiak ateratzera zoazen. Dena den mutilak ... nire esperientziatik gabardina janzteko esaten dizut. Hasieran deserosoa izan daiteke, baina ohitzen bazara, munduko gauzarik onena da.\nKaixo, asteburuan ezkutatuta zaudetenok, ez duzue aholkurik ematen esperientzia pertsonalean oinarrituta, nire ustez, gabardina aterkia baino hobea dela esatean kontuan hartzen ez dituzun hainbat faktore daudelako. Jakin dezazun, betaurrekoak daramatzagunok desabantailan gaude, ur tantek gure betaurrekoak ere zikintzen badituzte. Hori dela eta, aterkia eraman behar dut bai edo bai. Nahiko kontu pertsonala dela uste dut.\nKaixo, ekainaren 4an emaztearekin bidaiatzen ari naiz hiri eder honetara eta 2013ko ekainean nola eguraldi egiten duen jakin nahi nuke, hau da, zer arropa eraman dezaket. Eskerrik asko.\nEkainean eta uztailean Londresen tenperatura onenak izan ditzakezu, eguneko tenperatura 18 eta 26 ° C artekoa baita. Gainera, eguneko ordu gehiago dituzu, egunsentia 4:40 eta 5:00 artean gertatzen baita, eta ilunabarra 21: 00etan gutxi gora behera. Hilabete bikaina da Londres bisitatzeko. Arropa, atsedenaldian janztea gomendatzen dizut, baina ez ahaztu berokia, aterkia eta / edo gabardina eta oinetako erosoak badaezpada. Agurrak.


Telmo Esnalen "Dantza" filma Amerikako Estatu Batuetan izango da ikusgai - Deia\nTelmo Esnalen "Dantza" filma Amerikako Estatu Batuetan izango da ikusgai\ndeia/ep 09.02.2020 | 01:36\nBILBO. Telmo Esnalen "Dantza" filma Amerikako Estatu Batuetako bederatzi hiritan izango da ikusgai apirilean eta maiatzean. Ekintza hau posiblea izango da Txintxua Films ekoiztetxeak eta Etxepare Euskal Institutuaren arteko lankidetzari esker.\nEtxepare Institutuak jakinarazi duenez, aste honetan Argentinan ikusgai izan ondoren, AEBetako bira igandean hasiko da, apirilaren 28an, Seattle hirian (Washington), maiatzaren 1ean jarraituko du, Ontarion (Oregon), eta biharamunean Boisen (Idaho) izango da "Dantza" ikusteko aukera.\nBoisetik Kaliforniara igaroko da Esnalen azken lana: San Frantziskon maiatzaren 3an, Chinon 5ean eta Los Angelesen 6an. Gainera, maiatzaren 9an Renon (Nevada) proiektatuko da, 11an New Yorken eta 17an Washingtonen. AEBetako hiriburuko emanaldiarekin amaituko du bira.\nEtxepare Euskal Institutuaren elkarlanari eta AEBetako Euskal Etxeetako koordinazio lanari esker izan da posible bira antolatzea. Gainera, biran zehar, Telmo Esnal zuzendariaren eta Gari Otamendi dantzari protagonistaren aurkezpenak eta solasaldiak ikusi ahal izango dira.\n"Dantza" tradizioari, lurrari, haren jendeari, mitoei eta ohiturei egindako kantu poetiko bat, eta asmo handiko sormen apustu handia egin du Esnalek filman. Koldobika Jauregi artistak zuzendu du bertan islatzen den unibertso estetiko eta bisuala, eta Juan Antonio Urbeltz ikertzaile eta folkloristak izan du koreografiak koordinatzeko eta ikuskatzeko eginkizuna.\nFilma iazko Donostia Zinemaldian estreinatu zen, eta pasa berri den Naonedeko Zinemaldian hasi zuen nazioarteko bira, non ikuslegoaren oso harrera ona jaso zuen. Datozen hilabeteetan "Dantza" filmak nazioarteko beste hainbat jaialditan hartuko du parte.


Irekia Eusko Jaurlaritza - Gobierno Vasco :: Plan eta programa publikoen ingurumen ebaluazio estrategikoaren prozedura arautzen duen dekretua onartu dute (2012-10-16(e)ko Kointseiluan hartutako erabakia)\nPlan eta programa publikoen ingurumen…\nDekretua, plan eta programen ingurumen ebaluazio estrategikorako prozedura arautuko duena.\nGaurko bileran, Jaurlaritzaren Kontseiluak Dekretu bat onartu du Euskal Autonomia Erkidegoko Administrazio Publikoek lantzen eta/edo onartzen dituzten plan eta programen ingurumen-ebaluazioko prozedura arautzeko, baldin eta plan eta programa horiek ingurumenean nabarmen eragiteko aukera badute.\nPlan eta programen ingurumen-ebaluazio estrategikoa prebentzio-tresna bat da, baliabide naturalak kontserbatzeko eta ingurumena babesteko oso aproposa. Tresna horren bitartez ingurumen-aldagaia sartu da, ingurumenean eragin nabaria duten plan eta programen gaineko erabakiak hartzerakoan.\nDekretua behar-beharrezkoa da plan eta programen ingurumen-ebaluazio estrategikoari buruzko autonomia-erkidegoko araudia Europako Erkidegoko araudi eta zuzentarau berriagoetara egokitzeko, eta, horrela, sustatzaile eta administrazioei segurtasun juridikoa emateko.\nBesteak beste, ingurumen-alderdiak administrazio publikoek plan eta programei buruz hartu beharreko erabakietan integratu nahi dira, plan eta programa horien lehen prestakuntza-faseetatik eta horiek abian jarri aurretik, garapen iraunkorra sustatzeko eta ondorioei buruzko azterketa egiteko, ondorio metagarri eta sinergikoak kontuan hartuz, azken batean ingurumenari kalte txikiena egingo dion alternatibarik egokiena hautatzeko.\nGainera, ingurumenarentzat oso kaltegarriak diren ondorioen prebentzioari lehentasuna eman nahi zaio, kalte horiek zuzendu eta konpentsatu beharrean; gardentasuna eta parte-hartze publiko eta pribatua sustatu nahi dira; eta ingurumen-ebaluazio estrategikoaren prozedura lurralde- eta hirigintza-antolamenduko prozeduran txertatu nahi da.\nHortaz, garapen iraunkorrean oinarritutako printzipioen arabera, jadanik artifizial bihurtutako lurren erabilera intentsiboari lehentasuna emango zaio, balio agrologiko handiko lurren eta lur naturalen urbanizazioa saihestuz; hiri-segregazioa eta -barreiadura saihestuko da; lurrak zigilatzeko ekimenak murriztuko dira, lurrei erabilera eraginkorragoa emanez eta ahalik eta funtzio gehien manten ditzaten ahalbidetuz; edo baliabide naturalen (ura, energia, lurrak eta materialak) erabilera iraunkorra sustatuko da.\nPrintzipio horietan oinarrituta, halaber, habitatak eta espezieak, ingurune naturala eta konektibitate ekologikoa babestu eta hobetu behar dira; paisaiak eta kultura-ondarea kontserbatu eta hobetu behar dira; energia-aurreztea, energia berriztagarrien efizientzia eta erabilera eta kogenerazioa sustatu behar dira; aire garbia bermatu behar da; zarata-maila handien eta argi-kutsaduraren eraginpean jarritako biztanleria murriztu behar da; ur-masen egoera ekologiko egokia eta uraren erabilera iraunkorra lortu behar da; klima-aldaketaren ondorioak murrizten ahalegindu behar da, ondorio horiek arintzeko eta egokitzeko neurriak hartuz; eta arrisku naturalak murriztu behar dira.


Gazte langabeentzako praktikak atzerrian | Consumer\nGazte langabeentzako praktikak atzerrian\nEuropan, Txinan eta Indian, unibertsitateko ikasleek, lizentziadunek edo 30 urtetik beherako LHko ikasleek enpresetan praktika profesionalak egin ditzakete.\nPraktika profesionalak aukera ezin hobeak dira ingurune erreal batean nola lan egiten den jakiteko eta esperientzia lortzeko. Unibertsitateko diplomatuek, lizentziadunek eta LHko ikasleek ere esperientzia horretan parte hartzeko aukera dute. Patuak erakargarriak dira eta, lanbide heziketaz gain, atzerriko hizkuntza bat praktikatzeko aukera ematen dute. Leonardo bekak, Txinako eta Indiako praktikak, ikasketa zientifiko eta teknikoetako ikasleentzako praktikak edo LHko goi mailako diplomadun eta gazteentzako bekak karrera profesionala garatzeko aukera dira.\nLeonardo bekak langabezian dauden ikasleentzat\nAlmeriako Unibertsitateko Ikaro programan izena emanda eta langabezian egotea bi baldintza dira zentro honek ematen dituen 35 Leonardo beketako bat eskuratzeko. Horrela, praktikak egin daitezke Europako enpresetan. Proposamen honetako bekadunak destinoko tokian egonen dira sei hilabetez. Hauek izango dira: Belgika, Hungaria, Italia, Norvegia, Herbehereak, Portugal, Erresuma Batua, Alemania, Austria edo Irlanda.\nAtzerrian praktikak egiteko, zenbait deialdik eskatzen dute hasterakoan titulazioa amaituta izatea.\nBeka hauek eskatzeko, interesdunek Almerian ikasi behar dute edo probintzian erroldaturik egon, titulua gehienez ere bost urteko epean amaitu, hautagaien poltsan izena eman eta dagokion dokumentazioa bidali behar dute. Dokumentazio horretan motibazio-gutun bat dago. Proiektuak aurtengo urritik 2014ko maiatzera arte iraunen du.\nValentziako Unibertsitateak 250 beka emanen ditu Europako enpresetan lanaldi osoan praktikak egiteko. Iraupena ere 26 astekoa izanen da eta irteera datak 2013ko uztailaren 31n bukatuko dira. Hilabete horretako 1. egunera arte eskatu ahal izango da plaza programan. Hala ere, ezinbesteko baldintza da “titulazioa praktikari ekitean amaitu izana”, dio unibertsitateak.\nKasu horretan, titulazioa lortu zenetik bi urte baino gutxiago igaro behar dira, eta, enplegu bat eskuratzeko zailtasun handienak dituzten gazteei lehentasuna emateko, “ikasketak amaitu ondoren urtebeteko unibertsitate-mailako lan-esperientziarik” ez izatea eskatzen da, bai eta praktikak egiten diren enpresa edo erakundearekin lan-harremanik edo lan-harremanik ez izatea ere. 29 destinoren artean aukera daiteke.\nPraktikak Txinan eta Indian\nArkitektura, marketina, barnealdeen diseinua, grafikoa edo bitxigintza, salmentak, finantzak edo ostalaritza. Horiek dira Shangaik (Txina) herrialde horretan praktikak egin nahi dituzten unibertsitateko ikasleei, lizentziatuei edo graduatu ondoko ikasleei proposatzen dizkien sektoreetako batzuk. Beste postu batzuk sektore hauetan banatzen dira: artisautza, laguntzaile exekutiboa eta zuzendaritzakoa, pintura, hezkuntza, giza eta enpresa-baliabideen kudeaketa, ekitaldien kudeaketa, inportazioa, esportazioa, ingeniaritza, medikuntza, kazetaritza, ekoizpena, publizitatea, marketina, turismoa eta bidaiak, IKTak, webaren edo softwarearen garapena.\nHori da AIPC Pandoraren (Kulturak Integratzeko eta Aurreratzeko Elkartea) Internship Programaren helburuetako bat. Programa horrek atzerrian etengabe berritzen diren praktika profesionaleko zenbait lanpostu proposatzen ditu. Kasu horretan, ikasleek tokiz aldatzeko eta antolatzeko gastuei aurre egin behar diete; besteak beste, herrialdera iristeko orientazio-saioa, etengabeko laguntza eta ostatua. Praktikei dagokienez, ez daude ordainduak, baina esperientzia paregabea dira praktiketan dihardutenentzat. Horiek 18 urtetik gorakoak izan behar dute eta ingeles-maila ertaina edo altua izan.\nTxinako gutxieneko egonaldia hiru hilabetekoa da, eta gehieneko muga urtebetekoa. Denbora horretan, herrialde honetan lan egiteko modua eta kultura ezagutzeko, prestakuntza teorikoa eta praktikoa jasotzeko, hizkuntza hobetzeko eta itzultzean oso esperientzia erabilgarria izateko aukera ematen da. Programaren kostua 1.140 eurokoa da hiru hilabeteko egonaldietarako. Ez dira sartzen ez hegazkin-txartela ez joan-etorriko ikasleak ordaindu behar duen nahitaezko aseguru medikoa.\nIndian, praktikak Jaipurren egiten dira, pasantien bidez, bi arlotako enpresetan: komertziala (Txinan aipatutakoen antzekoak) eta soziala (emakumeak ahalduntzea, lehen eta eskolaurreko hezkuntza, hezkuntza-premia bereziak, osasun publikoa, terapia okupazionala edo umezurztegietan lan egitea).\nIndiako programa hilabete batetik sei hilabetera bitartean garatzen da, eta guztira 1.050 euro gastatzen dira lau asteko egonaldietarako. Egonaldia lau asteko aldietan luzatzeak 200 euro gehiago ekarriko ditu denboraldi bakoitzeko. Kostu horretan ez da sartzen interesdunak ordaindu behar duen hegazkin-txartela.\nIkasketa zientifiko eta teknikoetako ikasleentzako praktikak\nIkasle Teknikoak Trukatzeko Elkarteak (IASTE) atzerrian praktika profesionalak egitea proposatzen du, prestakuntza teorikoaren ondoren esperientzia lortzeko. Hautagaiak aurkezteko epea urrian hasiko da. Hautatutako ikasleak lan-talde batean sartzen dira, eta praktikak egingo dituzten enpresak bisitatzen dituzte, egoitza Espainian eta atzerrian dutenak.\nPraktika-programa honek gazteen ordainsaria jasotzen du, beren profilaren arabera hautatzen direnak eta IASTi atxikitako fakultateetan ikasi behar dutenak. Gainera, ikasleek atzerriko hizkuntza bat menderatu behar dute gutxienez, destinoaren arabera, eta, oro har, ingelesa, frantsesa, alemana eta portugesa. Latinoamerikako herrialdeetan praktikak eginez gero, gaztelania bakarrik eska daiteke.\nLHko goi mailako diplomatu eta gazteentzako bekak\nEz dute beti izaten aukera proposamen hauetaz baliatzeko, baina Euskal Autonomia Erkidegoko LHko goi-mailako titulua edo diplomadun gazteek, lizentziatuekin batera, Global Training beka bat eska dezakete. Ikasleek proba komun baten bidez frogatu behar dute ingelesez dakitela eta 30 urte baino gutxiago izan behar dituzte.\nHelmugara iritsi aurretik, gazteek nazioartekotzeari buruzko prestakuntza jasotzen dute. Aste batzuk irauten du, eta sei eta hamabi hilabete arteko praktikaldia egiten da. Deialdi honetan, lanpostu hutsak betetzeko izangaien profila ere egokitzen da, ahalik eta etekin handiena ateratzeko eta parte-hartzaileek aukera hori hobeki aprobetxa dezaten.\nEuropa india-eu prácticas estudiantes-eu profesión-eu txinera unibertsitate


[Elkarrizketa] “Atletismoak eman didana bueltatzen saiatu naiz" : Bidasoko Hitza\nHilaren 22an Irungo Atsegina elkartearen Irungo Erraldoiak VI. edizioaren saria jasoko du, Bidasoko eskualdeko atletismoaren bultzatzaile gisa egindako lan guztia aitortzeko eta eskertzeko.\nEz da bide erraza izan. Dedikazio, esfortzu, eta batez ere, pasio handia eskatzen zuen ibilbidea egin du Jose Mari Sarriegik. Bidasoko lehenengo atletismo klub federatua sortu, entrenatzaile bezala aritu, Plaiaundiko pista eraiki eta antolatzaile zein esatari gisa lan handia egin du.\n1984an Club Atletico Telesportek sortu zuen Plaiaundiko pista. A. Mendizabal\nZer sentitu edo pentsatu zenuen Irugo Atsegiñaren sari hori jaso behar zenuela jakiterakoan?\nKirol bizitza, nire kasuan, oso luzea izan denez, zenbait sari jasotzeko aukera izan dut. Eta gustukoenak dudarik gabe herrikoienak izaten dira, zeinetan herriko jendeak aukeratzen duen lortutako edo egindako merituengatik norbait omentzea. Orduan, oso polita iruditzen zait eta asko eskertzen dut.\nHainbat sari jasotzeko aukera izan duzu, eta horrek eskualdean zure lanak eragina izan duela erakusten du, baina zer jaso duzu zuk atletismoarengandik?\nAtletismoa niretzat bizitzeko modu bat izan da. Oso gazte sartu nintzen, eta, benetan, atletismoak, asko eman didala sentitzen dut. Horregatik, oraindik, bertan jarraitzen dut. Atletismoak eman didana asko eskertzen dut, eta hein batean, jaso dudana bueltatzen saiatu naiz.\nBeraz, oraindik ere bizitza oso baten ondoren mundu horretan sartuta jarraitzen duzu. Ez zara nekatu oraindik?\nEz nuke nekatuta nagoenik esango. Egin bai, gustura egiten dut, baina orain niretzat eta familiarentzat utzi nahi dut denbora. Oraindik ez dut arrazoirik gaizki pentsatzeko. Baina errealista izan beharra dago eta 82 urterekin txorakeria gutxi. ‘Oraindik oso ondo zaude eta egin dezakezu’, esaten didate, eta hor nabil engainu horrekin. Erreleboa nahiko nuke, baina ez dut aukera garbia ikusten. Gazteek ez dute nahi. Lan ordaindua izango litzateke. Nik, ordea, ez dut dirurik jasotzen lan hau egiteagatik. Momentu honetan oso zaila da borondatez [klubetan] lagunduko duenik bilatzea. Nire garaikoak izan gara benetako borondatezko jendea, bizitza guztian lan egin dugu inongo trukerik gabe.\nNondik dator zure atletismoarenganako zaletasuna?\nTxiki-txikitan zortzi, bederatzi edo hamar urterekin auzoko jaiak egiten zirenean [Txomin Eneako jaiak, Donostiako Loiola auzoan] beti izaten ziren umeentzako lasterketak. Auzoan lasterketa guztiak irabazten nituen, gaitasuna nuen. Donostian antolatzen zuten beste lasterketa batean 300 ume inguruk parte hartu genuen, eta lasterketa hartan zortzigarren egin nuen. Korrika egiten jarrai nezan animatzen ninduten. 1956ean, Lasarteko Nazioarteko Krosa sortu zuten. Hogeigarren egin nuen lasterketa horretan, eta hurrengo bi urteetan, berriz, bigarren. 16 urterekin Espainiako Estatuko Junior Mailako errekorra egin nuen 3.000 metro oztopoetan oraindik kadete nintzela, eta horrek, nolabait, betiko lotu ninduen kirolera.\nBaduzu bereziki gogoratzen duzun momentu bat?\n1960an Nantesen izan zen Junior Mailako Munduko Kros Txapelketaren lehenengo edizioa, eta hamaseigarren egin nuen. Taldeka [Espainiako Estatuko selekzioarekin] brontzezko domina lortu genuen. Ondoren, Bartzelonan, Espainia-Belgika lehiaketa jokatu zen [Pistan]. Belgikarrak gure aurretik izan ziren Nantesko txapelketan. Faborito ziren. Proba nik irabazi nuen, eta estatuko errekor berria egin nuen, 4 minutu eta 23 segundo, 1.500 metro oztopoetan. Astebetera, Espainiako Txapelketa nagusia egin zen Bartzelonako Estadio Olinpikoan. Laugarren bukatu nuen, eta berriro, kasu honetan 3.000 metro oztopoetan 9.20ko denborarekin, estatuko errekorra egin nuen. Uste dut hori izan zela nire momenturik oparoena. Atleta bezala egin nuen azken aurreko urtea. Zoritxarrez edo onez, gazte bukatu nuen nire praktikante bizitza. Atletismoaren barruan jarraitu nuen, baina beste gauza batzuk egitera pasa nintzen.\nSarriegiren proba kutunena oztopoen 3.000 metroko proba da. A.Mendizabal\nDonostiarra zara izatez, baina Bidasoko eskualdean egin duzu lan gehien. Adibidez, Club Atletico Telesport sortu zenuen, BATen aurrekaria.\n1969an Irungo Hiria Nazioarteko Krosaren lehenengo edizioa egitekoa zen. Lasterketa talde federatu batek antolatzea beharrezkoa zen, eta garai hartan Irunen klub federaturik ez zegoenez, Club Atletico Telesport sortu nuen. Lasterketa hori egun ezagutzen dugun Txingudi Ikastolako Krosa da. 2018an 50. edizioa ospatu genuen, eta dagoeneko 54 edizio daramatzagu. 1986an sortu zen BAT (Bidasoa Atletismo Taldea), Union Deportiva Uranzu eta Uranzu Atletico, Club Atletico Telesportekin elkartzearekin batera. [Lehenengoa Club Atletico Telesporten zatiketa izan zen, bigarrena, aldiz, Union Deportiva Uranzuren eszisioa].\nNolakoak izan ziren BATen lehenengo urteak?\nGazte jendea aritzen zen taldean. Nik orduan ikastolan irakasle bezala lan egiten nuen, eta Txingudi Ikastolan gaitasuna agertzen zutenak erraz eraman zitezkeen atletismora. Gehienbat haiekin aritzen ginen. Nire pozik handiena garai hartan izan genituen korrikalari internazionalak nire eskuetan [entrenatzaile gisa] zeudela da: Begoña Zuñiga eta Joseba Sarriegi, semea hain zuzen.\nSoinketako irakasle izateak abantailak izango zituen, eskolan korrikalariak bilatzerako orduan, esaterako.\nBai, beste monitoreek baino errazago nuen nik. Garai haietan oso monitore gutxi ginen. Oraingo estruktura beste mota batekoa da, eta ikastetxe gehienek kirolariak bilatzeko prozesuan parte hartzen dute.\nAldaketaren bat sumatu duzu garai haietatik orain arte?\nBai, dudarik gabe. Alde batetik, gizartea guztiz aldatu da. Orain ez dut esku gehiegi hartzen gauza guzti hauetan, baina nire garaian, orain ikusten ditudan gauza hauek guztiak nahiko nituzke. Ezinezkoa zen. Beste behar batzuk lehentasun handiagoa zuten kirola edo atletismoa baino. Pozik bizi izan dut atletismoak izan duen eboluzioa. Egun, ia talde guztiak profesionalak dira. Gure kasuan ere guztiz profesionalizatuta daukagu kluba: administratzailea, teknikaria, eta baita monitoreak ere. Horrek, guk izan genituen baino aukera gehiago izatea ahalbidetzen du.\nBidasoa eskualdean atletismoarenganako zaletasuna hazi egin dela uste duzu?\nBeno, saiakera haur askok egiten dute. Mutilen kasuan garbi dago ia gehienek futbola nahiago dutela. Era horretan, kirolari asko galtzen ditu atletismoak. Baina badaude oso gustura aritzen direnak ere.\nZenbait atleta on irten dira BATeko harrobitik, eta horrek kluba asko bultzatu du, ezta?\nZenbat eta maila altuagoa izan, jendearen atentzioa are handiagoa bihurtzen da. Egunkarietan agertzen diren atletak lehen tokia eskuratu dutelako edo dominak eskuratu dituztelako izaten da, eta horrek, atentzioa erakartzen du. Momentu honetan atleta batekin Olinpiar Jokoetara iristea lortu dugu [Teresa Errandonea da]. Baina ez da arrakasta duen bakarra, baditugu hainbat atleta Espainiako Estatuko txapelketetan dominak eskuratu dituztenak. Nesken taldea Ohorezko Mailan dago (ligarik onenean). Mutilen taldea, berriz, lehen mailan.\nAtletismoa klubetatik bultzatzeaz gain, esatari bezala ere lan handia egin duzu. Nola hasi zinen?\nEsatari bezala beharra zegoelako hasi nintzen. Speaker lanak egiten zituen lagun bat nuen, eta Irungo Nazioarteko Krosa antolatu zen urtean, esatari izan zedin eskatu nion, baina ezin izan zuen. Ez nuen beste inor topatu, eta beraz, nik egin behar izan nuen lan hura. Ordutik, 54 urtez egin dut kros horretan esatari lana. 40 urtez jarraian Lasarteko Krosarena, 33 urtez Behobia-Donostia lasterketarena, eta 32 urtez Uliako Gimnastikaren krosarena, besteak beste. Bestalde, nazioarteko hainbat txapelketatan ere aritzeko aukera izan dut. 1977an Donostian egin zen Europako Pista Estaliko Txapelketan edo 1981ean Madrilen egin zen Munduko Kros Txapelketan, adibidez.\nEzagunen batek lasterketetan parte hartzen dutela ikustean zer sentitzen duzu?\nPoza sentitzen dut. Behobia-Donostiaren lehenengo edizioetan, adibidez, irteerako ardura Club Atletico Telesportena zen. Hasiera batean oso jende gutxik parte hartzen zuen, eta gutxinaka, urtetik urtera partaide kopurua handitzen joan da. Lehen aipatu bezala, gizartea aldatzen joan da. Kirol hau egitea osasungarria dela ikusi du jendeak.\nEgindakoetatik, zerk bete zaitu gehien?\nEz dakit, denak pixka bat. Klubetan ez da gauza bakarra egin behar. Gauza asko prestatu behar dira. Dena dela, esataritzari eskaini diot denbora gehien eta beharbada, asebetetze pertsonal handiena horrek berak eman dit.\nZer sentitzen duzu atzera begiratuta?\nBeno, ikusten dut zein curriculum dudan, eta harritu egiten nau! [barrez]. Nola da posible norbait gauza horietan guztietan sartuta egotea. Beharbada eromen pixka bat ere izan da. Nirea bezalako entregarekin hainbeste gauza egiten dituenak, segur aski, beste hainbat gauza airean utzita izango ditu. Familia agian. Kirolean hain sartuta ibili garenok, alde horretatik, bekatu pixka bat izan dugula uste dut.\nUrte hauen guztien ondoren, zein izan da bizi izan duzun lorpen bereziena?\nBereziena nire familiak bide beretik jarraitu izana izan da. Asko maite izan dudan kirola da, eta nire seme-alabek, eta baita bilobek ere, bide hori jarraitu dutela ikusteak izugarrizko poza eman dit. Gainera, parte hartzaile bezala oso maila ona eman dute. Eta nola ez, nire semeak, Joseba Sarriegik, bi Munduko Txapelketetan parte hartu izanak eta nik baino marka hobeak lortu izana berezia da. Lortu ez zuen bakarra Espainiako txapeldunaren titulua izan da. Zortzi txapelketa jarraian egin zituen podium-etik jaitsi gabe. Eta oraindik ere nire proba maitearen errekorra berak dauka, Gipuzkoako 3.000 metro oztopoena. Eta hori, bereziki, oso satisfazio handia izan da.


Irekia Eusko Jaurlaritza - Gobierno Vasco :: Nagusi 2010 Nagusientzako Aisi, Zerbitzu eta Jardueren Erakusketa ostiralean hasiko da\nNagusi 2010 Nagusientzako Aisi, Zerbitzu eta…\n14. edizio honen helburua da nagusien ongizatea sustatzea\nBeste urte batez ere Nagusi, Nagusientzako Aisi, Zerbitzu eta Jardueren Erakusketa topagune bihurtuko da auren bizi-kalitatea hobetzeko prestakuntza, informazioa eta aisia bilatu nahi duten pertsonentzat. Denentzat interesgarria den, ekitaldi bat da, ez bakarrik nagusientzat, baita are hirugarren adineko sektorearen zaintzarekin erlazionatuta dauden senitartekoentzat eta profesionalentzat.\nNagusi, Nagusientzako Aisi, Zerbitzu eta Jardueren Erakusketa bere ateak zabalduko ditu urriark 22tik 24ra Barakaldoko Bilbao Exhibition Center-en.\nErakusketa topagune bihurtuko da auren bizi-kalitatea hobetzeko prestakuntza, informazioa eta aisia bilatu nahi duten pertsonentzat. Denentzat interesgarria den, ekitaldi bat da, ez bakarrik nagusientzat, baita are hirugarren adineko sektorearen zaintzarekin erlazionatuta dauden senitartekoentzat eta profesionalentzat.\n14.edizio honen helburua da nagusien ongizatea sustatzea. Horretarako erakusketa, prestakuntza eta jardueren eskaintza aukera zabal bat jarriko du bisitarien eskura: tailerrak, hitzaldiak, dantzak, jokoak, kontzertuak, lehiaketak edo kirolak besteak beste. 51 erakuslek parte hartuko dute aurten erakustaldian, horietako bat Eusko Jaurlaritza izanik. Honen erakustegian Euskadiko pertsona nagusien inguruan egin den azterlan bat aurkeztuko da. Azterlan honen emaitzak, nagusien eskaeraerkin batera lan-plan egingo da Enplegu eta Gizarte Gaietako sailak babestuta.\nAlfonso Gurpeguik Gizarte-ongizate zuzendariak Nagusi 2010 Sarien saridunak jakinarazi ditu. Aurten Moztu Filmak produkzio-etxeak eta Afagi, Gipuzkoako Alzheimerdun Gaixoen Senitartekoen Elkarteak jasoko dute saria Alzheimerdun gaixoen dokumental batean parte hartzeagatik.\nrecursos_rdp_nagusi.mpg 30 MB